Datu-bankua CISek egindako ikerketa guztien jarauspenaz arduratzen den Saila da, baita eskaerak aintzat hartzen dituen erabiltzaileen xedapenaz arduratzen dena ere. Sailaren zeregina da Zentroko datu baseak sortzea eta mantentzea, eta horren guztiaren informatika kudeaketa guztia.\nCentro de Investigaciones Sociológicas zentroak egindako ikerketa guztiak, sortu zirenetik Datu-bankuan daude jarrita, inolako salbuespenik gabe, eskatzen dituen pertsona natural, juridiko, publiko edo pribatuaren eskura. Indarrean dagoen legediak herritar guztiek datuetarako sarbide bera izatea bermatzen du.\nDatu-bankua arduratzen da egiaztatze, garbitze, anonimizazio, katalogazio eta datuen informatika kargen zereginez eta indarrean dagoen legediak finkatzen dituen epeetan zabalkunde produktuak gauzatzeaz.\nEskaintzen diren produktuak erabiltzaile mota ezberdinentzat diseinatu dira. Hori dela eta, maiztasun taula sinpleetatik hasi, eta mikrodatu gordinak ere lor daitezke, erabiltzaileen interesekoa izango den azterketa egiteko helburuarekin.\nDatu-bankuen Katalogoa da CISen ekoizpen-edukia ezagutzeko oinarrizko tresna. Katalogo hau bilaketarako tresna boteretsu batekin osatzen da, erabiltzailearentzat interesgarriak diren informazioa topatu ahal izateko. Egindako inkesta guztiak biltzen dituen eta hitz giltzarrien bidez bilaketa egitea ahalbidetzen duen dokumentuen datu basea da, galdera errekuperatzeko unitatea izaki. Aipatu datu-base horretan, 110.000 galdera baino gehiago biltzen diren 1.800 inkesta baino gehiago daude bilduta.\n2009ko urtarriletik Datu-bankuak dohainik eskaintzen ditu Zentroak burututako ikerketen mikrodatuen fitxategietarako sarbidea, CISen orrien bidez. Hori dela eta, informazio gehiago zabaldu da; 2008an, 300 fitxategi erabili ziren eta 2009an, berriz, 6.300 fitxategi deskargatu ziren internet bidez.\nIzendapena: 12 de julio de 2018


'Handia' filma 13 ataletan dago izendatuta 2018ko Goya sarietan\nAitor Arregik eta Jon Garañok zuzendutako filma 13 ataletan dago izendatuta Goya sarietan. Larunbatean, hilak 3, banatuko dituzte, Madrilen, Espainiako Zinema Akademiaren sariak.\n“Handia”k gidatuko du euskal zinemaren ordezkaritza larunbatean, 22:00etan hasita, Madrilen banatuko dituzten Goya sarien galan. Migel Joakin Eleizegiren bizitzan oinarritutako filma, ETBren parte-hartzea duena, 13 ataletan dago izendatuta.\n100 urte baino gehiago atzera egiteko eta erraldoi bat irudikatzeko, alde teknikoan lan eskerga egin dute Moriarti ekoiztetxekoek lan honetan, jakina, eta Espainiako Zinema Akademiako kideek ahalegin hori aitortu dute. Atal tekniko gehienetan izendatuta dago “Handia”: ekoizpen zuzendaritza (Ander Sistiaga), argazkilaritza zuzendaritza (Javier Agirre), editatzea (Laurent Dufreche eta Raul Lopez), jantzien diseinua (Saioa Lara), makillajea eta ile-apainketa (Ainhoa Eskisabel, Olga Cruz eta Gorka Aguirre), soinua (Iñaki Diez eta Xanti Salvador) eta efektu bereziak (David Heras eta Jon Serrano).\nItxurak eta teknikak huts-hutsik, baina, ez dute pelikula bat eraikitzen, eta mamia saritzen duten ataletan ere ageri da “Handia” izendatuen artean: film onena, zuzendaritza onena (Aitor Arregi eta Jon Garaño), jatorrizko gidoi onena (Aitor Arregi, Andoni de Carlos, Jon Garaño eta Jose Mari Goenaga) eta musika onena (Pascal Gaigne).\nBestalde, mami hori pantailaratzeko erantzukizuna izan dutenetako batzuk ere badira Goya irabazteko hautagai, hala nola Eneko Sagardoy gizonezko aktore berri onenaren atalean eta Mikel Serrano zuzendaritza artistikoaren sailean.\nEuskal hautagai gehiago\nInoiz gehien ikusi den euskarazko filmaz haraindi, nolanahi den, beste euskal film eta profesional batzuk ere ageri dira Goya sarietarako izendatuen artean. “Abracadabra” Pablo Berger bilbotarrak zuzendutako filma zortzi sailetan da hautagai; besteak beste, jatorrizko gidoi onenarenean, Bergerren beraren lanari esker.\nGoya sarietako klasiko bat, Alberto Iglesias bere apaletan dagoeneko Goyaren hamar buru bildu dituen donostiar musikaria, ere izendatuen zerrendan ageri da, “La cordillera” filmerako egindako lanari esker.\nDavid Heras arrasatearra, “Handia”n egindako lanagatik ez ezik, Raul Romanillosekin batera “Verónica” filmerako prestatu zituen efektu bereziengatik ere izendatu dute, eta Felix Viscarret iruindarra “Saura(s)” film dokumentalagatik.\nAzkenik, “Nur eta herensugearen tenplua” Toti Martinez de Lezearen izen bereko nobelan oinarrituta Juanba Berasategi euskal animazioaren aitzindariak eginiko azken lana ere hartu dute aintzat Akademiako kideek, eta hautagaien artean izango da larunbatean.


Gazte Asanbladak Urretxuko gobernu taldea "gezurretan" ari dela dio - Otamotz : Otamotz\nDuela bi aste Urretxu-Zumarragako Gazte Asanbladak (UZGA) agerraldia egin zuen gobernu taldeak (EAJ) gaztetxearen 20. urteurrena ospatzea «debekatu» duela salatzeko. Gobernu taldek ez duela festarik debekatu erantzun zuen eta UZGAk gobernu taldea «gezurretan» ari dela dio.\nBeraien eskaerari udalak emandako erantzun ofizialean ekainaren 18an kontzertua eta bazkaria egiteko baimena ezesten dela diote. UZGAk bere komunikatuan erantzun ofizialaren kopia bat itsatsi du (Komunikatua eta erantzun ofizialaren kopia). Horretaz gain, gobernuko kide batek telefonoz ere bazkaria eta kontzertuak egitea debekatu ziela diote.\nGobernu taldeari biltzea eskatu diotela gehitu dute. «Ez da egia debekua jaso ondoren ez genienik biltzeko eskatu». Maiatzaren 25ean, udal gobernuko kide bati ondorengo mezua bidali ziotela diote. «Aurrekoan urteurreneko baimena eskatu genuen eta ezeztatu egin digute, horren inguruan hitz egiteko geratzea gustatuko litzaiguke».\nBukatzeko, gobernu taldeak, «gezurrak esateaz gain», Gazte Asanblada «difamatu eta desprestigiatu» nahi izan duela salatu dute. Batez ere, hiru zentzutan. «Gaztetxea herriko gazteei itxia dagoela, sekulako diru-laguntzak ditugula eta bizilagunekin arazoak ditugula esanez».\nUZGAk gaztetxea espazio politizatua dela onartzen du, baina kaleko bideozaintza kamerak, pankartak jartzeko murrizketak, eraso matxistak eta gazteek beltzean lan egitea ere politika direla dio. «Aipatutakoak bultzatzen, onartzen edo kasurik onenean aurpegia garbitzeko bakarrik aipatzen dituen udal gobernua neutrala eta irekia al da? Gaztetxea espazio politizatua da eta horregatik da irekia, horien guztien aurkako jarrera politikoa duelako, bazterketarik gabeko gizarte bat nahi duelako eta bide horretan gazte guztiak batu daitezen ateak irekita dituelako».\nBestalde, ez dute onartzen GKS eta Itaia gaztetxea kontrolatzen duten bi talde bezala agertzea. «GKS eta Itaia Urretxu-Zumarragan gazte eta emakume langileon defentsan lan egiten duten bi talde dira, behar dutenean gaztetxea erabiltzen dutenak (nola ez ba)? Kontrol gosea udal gobernuarena da, ikusten ari garenez. GKSk eta Itaiak bezala, beste hainbat taldek ere erabiltzen dute gaztetxea. Aurten, honezkero, Mirentxinek, KKinzona irratiak, Hezurre kolektiboak, Euskal Udalekuek, Korrikak, Bertso Eskolak, Ikasle Abertzaleek eta Kontseilu Sozialistak».\nUdalak ematen dien diru-laguntzari dagokionez, diru hori urte osoko egitaraua (festak barne) ordaintzen erabiltzen dutela, aurrekontu osoaren zati txiki bat soilik estaltzen duela, asanbladako inork ez duela xentimorik kobratzen eta urte amaieran udalak emandako euro bakoitza justifikatzen dela aipatu dute. «Udal aurrekontuaren %0,002 da. Udalak festetan bere egitarauko ordu beteko kontzertu batean gastatu ohi duena. Diru kontuak aipatzen hasi nahi badute, aipatu dezatela zenbat kobratzen duen udal gobernuko kideek herria ‘zerbitzatzeagatik’».\nBizilagunekin ez dutela arazorik izan gehitu dute. «Inork ez digu udalak aipatzen dituen kexa horien berri eman. Gure jardunean inor molestatu badugu, horri buruz hitz egin eta irtenbideak bilatzeko arazorik ez dugu».\nBabesa eman dieten guztiei eskerrak eman dizkiete. «Ohar tamalgarri horren bidez bada ere, atzera egin dutela eta urteurrena ospatzeko baimena eman digutela ulertzen dugu. Salaketa honetan babestu gaituzten guztiei gure esker ona adierazi nahi diegu eta larunbatean gaztetxearen 20. urteurreneko ospakizun handian elkar ikusiko dugula espero dugu».\nBukatzeko, ekaina hasi zenetik egindako ekintzen irudi batzuk igorri dituzte eta herritarrak aurrerantzean egingo direnetara gonbidatu.\nEkainak 3, umeen aisialdirako ekintzak.\nEkainak 10, argazki erakusketa eta kontzertu akustikoak.\nEkainak 11, Katiuska antzerki taldearen ‘Armiarma’ antzezlana.\nEkainak 16, ‘Hauts’ dokumentalaren proiekzioa.\nEkainak 17, ginkana\nEkainak 18, urteurren festa: txaranga, bazkaria eta kontzertuak


La Nave Producciones Teatrales SLk eta Iruñeko Udalak “MIKROSTABLE” Mikroantzerki jaialdiaren 4. ediziorako deia egiten dute.\nLa Nave Producciones Teatrales SLk, Iruñeko Udalarekin elkarlanean, proposamen eszeniko garaikideen programa bat egin eta koordinatuko du, Iruñeko KONDESTABLE CIVIVOXean (Nafarroa) taularatzeko, 2021eko urriaren 29, 30 eta 31n.\n4.edizio honetan, urriaren 31n, igandearekin, arratsaldeko programazioaz gain, haur eta familiendako ere programatuko da goizeko ordutegian, horregatik konpainiak eta artistak animatzen ditugu beren proposamenak bidaltzera\nProposamenak 2021eko abuztuaren 15era arte (igandea) aurkez daitezke.\nMesedez, irakurri arretaz deialdiaren oinarriak eta bidali zure proposamenamicrostable@gmail.com helbide elektronikora.\nPARTE HARTZEKO AGIRIAK ETA MATERIALA:\nIzena emateko orria behar bezala beterik.\nProposamenaren bi irudi.\nHemen deskargatu eskabide-fitxa.\nDeskargatu izena emateko fitxa.\nAntzezlanek gehienez ere 20 minutuko iraupena izanen dute. Ikuskizunek formatu laburrean sortuak izan beharko dute; ez dira onartuko obra luzeen pasarteak\nAntzezlanak behar tekniko gutxi-gutxikoak izanen dira, eta horiek izena emateko fitxan adostuko dira.\nObren hizkuntza euskara edo gaztelania izanen da. Nafarroako egileak eta konpainiak lehenetsiko dira, betiere gainerako konpainiek eskaintzen duten kalitatea badute.\nObren gaia librea da, baina ezin izanen dute izan jarrera ezegokiak, gaitzesgarriak edo legez kanpokoak bultzatzen dituen edo horien apologia egiten duen gairik.\nObrek edozein estilo edo formatu izaten ahalko dute, baldin eta ARTE ESZENIKOAK terminoen barruan sartzen badira (ANTZERKIA, DANTZA, CLOWN, TXOTXONGILOAK, KABARETA, MAGIA...). Proiektuak sormena, berezitasuna eta irisgarritasuna kontuan hartuta baloratuko dira.\nObren hautaketa egiteko, EZINBESTEKOA DA IKUSKIZUNA IKUSTEA. Txertatu bideo baterako esteka bat izena emateko fitxan, ikus-entzunezko materiala entseguena edo obraren prozesuari buruzkoa bada ere. Ez dira kontuan hartuko ikus-entzunezko material hori txertatzen ez duten proposamenak.\nAdin guztietako jendeari zuzendutako lanak onartuko dira.\nLanak kiribilean egiten ahalko dira, hau da, zenbait emanaldi jarraian egun berean. Emanaldi-kopurua iraupenaren eta bideragarritasun tekniko zein artistikoaren araberakoa izanen da, baina gutxienez 3 emanaldi eginen dira egun bakoitzeko.\nArtistaren, taldearen edo konpainiaren ardura izanen da MIKROSTABLE jaialditik kanpoko langileak (artistak, teknikariak eta antolakuntzakoak) kontratatzea eta haiei ordaintzea, bai eta beren gastuak, gizarte-segurantza, aseguruak eta ardura sozial, fiskal eta lanekoak estaltzea ere.\nAntolakuntza salbuetsita dago edozein arduraren aurrean, aurkeztutako obren jabego intelektualari zein legalari dagokionez, eta talde, konpainia edo artistak beraiek izanen dute edozein kudeaketa-entitatek kudeatutako egileen, ekoizleen eta abarren eskubideak betetzeko ardura.\nAntolakuntzak konpromisoa hartzen du espazioaren oinarrizko egokitzapena egiteko eta muntaketan laguntza teknikoa emateko, baina parte-hartzaileak arduratuko dira eszenografiaz, attrezzoaz eta behar tekniko bereziez. Antolakuntzak ez du, inolaz ere, langile teknikaririk jarriko emanaldietarako.\nTalde, konpainia edo artista bakoitzak kontratu bat sinatuko du LA NAVE PRODUCCIONES TEATRALES SL antolatzailearekin, eta bertan ezarriko dira “MIKROSTABLE” jaialdian parte hartzeari buruzko zehaztapen legal guztiak.\nAntolatzaileek parte-hartzaile edo konpainia bakoitzarekin negoziatuko dute ikuskizunaren kaxeta.\nHautatutako artistekin abuztuaren 22tik 29ra bitarte jarriko gara harremanetan. Mesedez, begiratu zure posta elektronikoa egun horietan.\nPARTE HARTZAILEENDAKO INTERESEKO BESTE HAINBAT DATU\nEspazioa txikia izanen da.\nIkusleendako leku-kopurua mugatua izanen da.\nJaialdia 2021eko urriaren 29, 30 eta 31n izanen da:\nJakinaraz iezaguzu, izena emateko fitxan, egun horietako zeinetan egiten ahal duzun.\nAntolatu Lagundu Diruz lagundu\nTelefonoa +34 687726884 | harremanetarako


Talde giro aparta benjaminen Azpeitiko jardunaldian | Izarraitz Igeri Elkartea\n← Izarraitzeko igerilariak hiru hitzordu dituzte asteburuan\nAlebinak ondo ibili ziren Bergaran →\nTalde giro aparta benjaminen Azpeitiko jardunaldian\nAstelehena, 2022 maiatza 2 atalean izarraitzie -k publikatua\nBenjamin mailako igerilariek larunbatean eman zioten bukaera Test-KZL Ligari, Azpeitian egindako bosgarren jardunaldiarekin. Giro bikaina izan zen igerilekuan; harmailak beteta izan ziren eta Izarraitz taldeko 52 igerilarik parte hartu zuten.\n2013 eta 2012 urteetan jaiotako igerilariek eman zioten jardunaldiari hasiera, 100 metro estiloak eta 6×25 metro estiloak errelebo mistoen probekin. Helduagoek, 2011n jaiotako neska-mutilek, 50 edo 100 metro tximeleta eta 200 metro estiloak probei egin behar izan zieten aurre. Igerilari horiek duten adinerako proba zorrotzak izan ziren, baina ausart eta jarrera onarekin zoragarri osatu zituzten biak ala biak. Jardunaldia bukatzeko, 4×50 metro bular estiloko erreleboan aritu ziren kirolariak.\nBenjaminen Test-KZL liga bukatu den arren, gogotsu entrenatzen jarraituko dute benjamin mailako igerilariek; izan ere, orain denboraldi bukaeran ospatzen diren hainbat sariketatan parte hartuko dute.\nBestetik, eskerrak eman nahi dizkiogu boluntario lanetan aritu ziren guraso guztiei, zuek ere Izarraitzen parte zaretelako, eta batez ere, zuen laguntzarik gabe ezinezkoa litzatekeelako etxeko igeri jardunaldiak antolatzea.\nAupa Izarraitzeko harrobia!\nPost hau KZL, KZL jardunaldiak atalean publikatu zen. Gogokoetara gehitzeko lotura iraunkorra.


e - Kirol irakaskuntzen ikastetxe publikoa - Kirolene\nMendiko kirolak eta Eskalada\nBizkaiko Mendi Federazioko MEK arloan teknikarien lan poltsa zabaldu du.\nInformazio gehiago: https://bmf-fvm.org/eu/2021/10/mendi-eskola-kirolean-teknikari-gisa-sartzeko-aukeraketa-irizpideak/\nAZKEN ORDUKO ALBISTEA!! Kirolena Film Fest urriaren 28an, osteguna, eta 29an, ostirala, egingo da Durangoko San Agustin Kultur Gunean. Film Laburrak aurkezteko epea zabalik dago urriaren 15 arte. Animatu zaitez parte hartzera.\nAurten Kirolenek lehenengo aldiz eskiatzeko pistak balizatzea eta seinaleztatzea, eta lehen laguntzak eski eremuetan ziurtagiri profesionala eskeiniko du. RD1224/2009 Formazioa Boí Taullen burutuko da, Lleida. Abenduaren 13an hasiko da eta otsailean bukatu da. Inskripzioak egiteko idatzi info@kirolene.net -era\n2021-2022 LOE Mendi zikloetako sarbide frogetan izena emateko epa irekita dago. Sarbide froga hauek, hasierako eta bukaerako zikloetara sarrera ematen digute; eskalada, mendi ertain eta arroiletako espezialitatean. 2021-2022 ikasturtean, LOE lege berriaren ezarpena dela eta, sarbide frogak 2022ko maiatzera aldatu dira.\nInskripzioa eta informazio gehiago\nDokumentazio entrega faltagatik, gaur argitaratu beharreko onartutako matrikulak ostiralan honetan, urriak 1ean argitaratuko dira.\n1 2 3 4 ... 98 Hurrengoa\nModalitatea aukeratu:ArroilakEskaladaErdi-mailako mendiaGoi-mendiaEski alpetarraSnowboardFutbolaAreto-futbolaSaskibaloiaEskubaloiaBelaSalbamendua eta sorospenaKirol-urpekaritzaAtletismoaJudoa


Ternuako emakumeentzako TURSTE malla pirata elastikoa, arina eta erresistentea da. Oso egokia da, bai eguneroko jardueretan, bai zure bidaietan edo mendiko jardueretan, hala nola mendi-ibiliak eta eskalada egiteko. Jostura lauak ditu, urratuak saihesteko, eta gerri elastiko zabala, ahalik eta erosoena izateko. Malla honek izerdia xurgatuko du, eta, horri esker, lehor egongo zara jardueran zehar. Gainera, mugimendu-askatasun handia izango duzu Gainera, kremaileradun poltsiko bat du alboan.


Psikologiako 2.mailako ikaslea nauzue, etxetik lanean aritu eta irakasle baten gomendioz artikulu hau bidaltzera animatua. Jarrain datozen lerroak psikologiako ikasleen ikuspuntutik daude idatzita, eta fenomeno sozialen gogoeta bat aurkezten da hauetan.\nDuela egun batzuk aparteko egoera batean murgilduak ikusi dugu geure burua, inoiz ezagutu ez bezalako alarma sozial baten aurrean etxean gelditzera “behartuak” izan gara. Puntu honetan gizabanako orok euren eskubideak urratuak izan direla ikusi dugu: etxetik atera ezinean gure paretak, gure kaiola, dira geratzen zaigun gotorleku bakarra, gure errealitatea babestuko duen espazio xumea. Eta txoko honetan bahituta jaso izan ditugu komunikabideek botatzen zizkiguten ogi apurrak, koarentenako orden soziala eraikitzeko puzzle piezak.\nBaina zein izan da egunetik egunera bizi izan dugun egoera? Bada, larrituz joan den heinean gure pentsamenduak aldatzen joan dira. “Ez da hainbesterako izango” batetik “Egoera hau benetan larria da” puntura iritsi gara, eta gizartean aldez aurretik ezaguna izan den sentimendu binomioa hedatu da: ezjakintasunak dakarren beldurra.\n"Krisi egoerek gizartean aldaketak ematen dituztela esan ohi da, eta ironiaz bustiriko egia dela uste dut, ez baikara etxetik mugitu behar aldaketa hau ikusteko"\nBeldurraren aurrean kaosa. Arrazionaltasunari uko egin eta entzun nahi duguna bilatu eta aurkitzera ekin dio jendeak. Eta bitartean etxean egotera. “Egonean ez da ezer egiten” dio esamoldeak, eta ezer egin ezean, zertarako eman horretan denbora? Denbora, bai, gizarte mailako kondena honen zaindari. Gu, bitartean, edozein tokitan entzundako lelokeriez liluratu gera: Koronabirusaren aurkako gomendioak, etxean egiteko jarduerak, baina gehienbat buloak: komunikabideek eskaintzen duten boterearen eztiaz segundo batzuetan gozatzeko asmatutako gezurrak. Badaukate xarma gero buloek, azkenean ez dira indibiduo batek nahita asmaturiko gezurrak, “Patxik esana da” edota “Nekaneri entzun diot” gisako justifikazioek borobiltzen dituzten ipuin ditugu.\nKrisi egoerek gizartean aldaketak ematen dituztela esan ohi da, eta ironiaz bustiriko egia dela uste dut, ez baikara etxetik mugitu behar aldaketa hau ikusteko. Fidagarritasun gutxi bermatzen duten hedabideen aurrean norbanakoak estrategia berria garatu du: begiz ikusten dudanak osatuko du nire errealitatea. Eraikuntza prozesu honetan, gainera, ez dago arrazionalizatzeko beharrik, aldaketa egoera batean gauden heinean, mundua ikusten eta hautematen dudan moduan ulertuko dut. Ikusi eta ikasi.\nEgunak pasa ahala, bizitza komunitarioa errazten duen elementu batekin topo egin dugu, parez pare: balkoia. Herdoilduriko bizikletak, landare zaharrek, eta lehortzen dagoen arropak gustuz hartu gaituzte euren erreinuan. Balkoietan ahaztua genuen mundu miresgarri bat gogoratu dugu, teknologia berrien iraultzaren aurrekoa. Deskuidu batean ohartu gara hainbat bizilagunek osatzen dutela gure komunitatea, eta jada bakardade sentimendua asetu dugu. Talde berri bat jaio da! Zein prozesu polita Talde Psikologiako ikasleek aztertu dezaten!\nHori azterketa polita, bai, onddo liburuxka bat besapean eramanda mendian murgiltzen den mikologo sentitu naiz egun hauetan. Talde sentimendua azkar uztartu da “Balkonian” (Espainiar unitatea aldarrikatzen dutenek Tabarnia badute, balkoietako jendeak Balkonia behar luketela uste dut): txalotzea, kazeroladak, bizilagunen arteko jokoak, DJ altruistak,... Honek guztiak hautemandako pertenentzia areagotu du, etxean preso izatetik, balkoian libre izatera, eta Balkoniako lagunekin gauzak egitera eraman gaitu. Familia berri bat bakardade egoera honetan.\nBaina ez dezagun ahaztu momentu kritikoak bizitzen ari garela: jendarteko kontaktua ekiditea beharrezkoa da erabat, eta zentzu honetan eztabaidak: zein da Arantxa Tapia eta konpainiak defendatzen duten produkzio eredua? Nola kudeatu behar da osasungintza egoera honetan? Zein zentzu du asteburua etxean pasa eta astelehen goizean jendez beteriko metroa hartzeak lanera joateko?\n"Ez dezagun ahaztu momentu kritikoak bizitzen ari garela: jendarteko kontaktua ekiditea beharrezkoa da erabat, eta zentzu honetan eztabaidak: zein da Arantxa Tapia eta konpainiak defendatzen duten produkzio eredua?"\nTira, politikariak euren gerra egiten ari dira boterearen subiranotasun minimo bat bermatzeko, baina politikariak bakarrik? Ez, gerra egoera gizarteak hauteman behar du, hori da, gutxienez, Estatuko botere militarrak nahi duena. Diskurtso belizista ahoan eta eskua metralletan dutela atera dira kalera militarrak, presentzia poliziala areagotuz, herriaren zaindariak ote diren usteko dute. Kuriosoa da halako pandemia egoera batean indar militarrek birusa geldituko dutela pentsatzea, “antigorputz espainolen” gaia galduko ote nuen biologia ikastean. Mundu mailan eredugarria den AEBek argi daukate, azken asteetako armen salmentek egingo diote aurre osasun publikoaren gabeziari.\nEta AEB aipatuta, ikus dezagun benetan liluragarria den trantsizioa: 1971an, Philip Zimbardok Standforreko kartzela gisa ezagutu zen esperimentu famatua eraman zuen aurrera. Behatzaileen ezusterako, boterea esleitu zitzaien subjektuek azkar asko erabili zuten indarkeria, jokabide benetan sadikoak azalduz. Esperimentua bertan behera utzi, eta Pandoraren Kutxan sartu zuten ikerketa hura, giza eskubideen halako urraketa berriz eman ez zedin.\nZerk egiten du gaizto, orduan, gizakia? Ez dut lan hau Hobbes eta Lockeren kontratu sozialaren inguruko disertazio bihurtu nahi, baina Zimbardoren esperimentua kontuan hartuz, esan dezakegu botere esleipen minimo batek rol dominatzaile bat barneratzea daramala, eta rol dominatzaile honek bere boterea bermatu behar du dakien gauza bakarra eginez: dominatzea.\nBalkoniara bueltatuz, egunak joan, egunak etorri, geroz eta tentsio gehiagorekin bizi da gizarte egoera. Lehenago borondatezko konfinamendu gisa hautematen zena, orain, inposaturiko egoera bihurtu da. Jendeak jada ikasi du etxean gelditu behar duela, autoritatearen zigorra ez jasotzearren, eta eskerrak, nahiko arazo bagenituen eta birusarekin!\nTaldea, boterea, autoritatea, gerra,... inboluzioa. Tartiniren Sol menorreko biolin sonata bezala, Deabruaren Trino gisa ezagutua, termino hauek dantza makabro baten erara osatzen dute Balkoniako fenomenoa: atsekabetasun itsaso batean, tristuraz inguraturik, murgildurik aurkitzen den edertasuna.\nEgoera ederra dela diot, betiere analisi sozial bat gauzatu dezaketela kontuan hartuz. Hau da gaur egungo bolada honetan nire buruak eman duen arrazionalizatze prozesua, gertakariak ulertu eta aztertzea, alegia. Hala ere, pentsamendu analitiko hau baztertuko banu, beldurra eta nazka lirateke gailentzen lehen emozioak.\nZer gertatu da, ba, Balkonian? Edo hobe esanda, zer ez da gertatu oraindik? Zimbardok irri maltzur batekin ikusiko du, ziurrenik, ematen ari den prozesu sozial hau. Balkonia erresistentzia da, gudariak dira, gerrate garaiko bandoa, eta jakin badakigu gerrateetan irabazle eta galtzaileak daudela soilik (galtzaileak denak, baina ulertzen da bandoen kontua). Zer da, beraz, Balkoniak egiten duena? Errazena: gizartean hartu duen botere estatusa bermatu, erresistentzia gisa bere burua identifikatu, talde sentimendua uztartu, baina, garrantzitsuena dena: zigortu.\n"Egoera ederra dela diot, betiere analisi sozial bat gauzatu dezaketela kontuan hartuz. Hau da gaur egungo bolada honetan nire buruak eman duen arrazionalizatze prozesua, gertakariak ulertu eta aztertzea, alegia"\nAutoritate hegemonikoko figurek ez dute balio: xakean bezala, beste partida bat jokatzen ari dira, haien desfile eta indarkeria erakustaldiek “hemen gaude” diote, baina balkoitik so egin eta “ez daude” dio Balkoniak. Hortaz, neurriak hartzea da geratzen den irtenbide bakarra, autoritatea taldekideengan esleitu, eta honen erabileraz gizarte kontrola bermatzea. Gainera, kontu erreza da etsaia identifikatzea: naziek besokoak eramatera behartu zituzten juduak, desberdintze soziala errazteko; desberdintzeko elementu hau beharrezkoa zen, bi taldeen arteko homogeneotasuna dela eta, ezinezkoa baitzen judu eta naziak begi-bistaz banatzea. Balkoiak dira, gaur egun, nazien besokoak; gizabanako bat gure taldekidea den edo ez jakiteko hurrengo behaketa egitea besterik ez da behar: balkoi batean dago? Erantzuna ezezkoa bada, beste talde bateko indibiduoa den seinale.\nEta has dadila akelarrea! Has dadila purga! Behatza altxa eta seinalatzea besterik ez da behar! Salemeko epaiketen antzera, sorgina identifikatu eta eraman dezagun sutara! Gu bezalakoak ez direnak ez ditugu onartuko! Gu etxean zigortuak eta haiek kalean? Ezta pentsatu ere! Balkoniako ez den jendeak gure giza eskubideak urratzen ditu! Eta hau onartezina da, jende honek ez du ezer merezi!\nHau da sortu den munstroa. Txakurra paseatzen duen bizilagunarekiko bekaizkeriak hauspoturiko herensugea. Kalera irtetea inoiz baino arriskutsuagoa da orain, poliziaren isun nahia ez asetzearren buru-belarri ibili ez, eta arreta balkoietan jarri behar baitugu. Egoera distopikoa, eta esan beharra dut ez dudala inoiz Lovecraft-en La Sombra Sobre Innsmouth eleberriko protagonistarekin hainbeste enpatizatu. Beldurra eta ezjakintasuna, hasieran aipatu bezala, etxean lotzen gaituen binomioa.\nAnalisi apokaliptiko honek korronte existentzialista ekartzen dit burura, gizakiaren izatea dudan jarri eta hausnartzera. Ikusitakoak ikusita, ez dakit zer espero dudan konfinamendu hau bukatzen denerako. Izan liteke egoerak hobera egitea, edo alderantziz, geroz eta bereizketa handiagoak ematea sortu berri den gatazkaren inguruan. Hala ere, denboraren menpe egonda, jakin badakit hurrengoa: egoera honek zailtasun sozialak bizi dituen jendea baztertzen duela gehien.\nIgande arratsaldetan telebistan ematen dituzten sasi komedia estatubatuarren antzera, gizarte ikuspegi orokortua dugu: badira existitzen diren gauzak, agerikoak, baina beste asko isilpean geratzen dira ahaztuta. Honela, pobrezia, depresioa, prekaritatea, herstura nahasteak, suizidioa, eta beste hainbat nahaste psikologiko bigarren plano batean bizi den jendeak pairatzen ditu. Gure gizartearen alde ustela tapatzen dugu, eta ikusten ez badugu, existitzen ez den seinale. Hemen jarri behar dugu, psikologo bezala, fokoa: ikasi eta barneratu dugun gizabanako prototipikoaren ezaugarriak partekatzen ez dituen jendean, alegia. Norbanako hauek dira Balkoniako errepresio inkisitiboaren aurrean pertsona zaurgarrienak, eta gure lana da pertsona hauek ahalik eta hobekien zaintzea gizarte sistemaren moraltasuna bermatu nahi badugu.


Gipuzkoako artxiboei esker, online berreraiki daiteke familiaren zuhaitz genealogikoa - Artikulua - Gipuzkoa ETORKIZUNA ORAIN\nGipuzkoako artxiboei esker, online berreraiki daiteke familiaren zuhaitz genealogikoa\nGipuzkoako Artxibo Atariak 715.000 erreferentzia dauzka, eta 1.680.000 irudi eta dokumentu baino gehiago.\nKulturako diputatu Harkaitz Millanek herritarrak animatzen ditu: “Gipuzkoako artxiboen webguneak bisitatzea aukera ona da konfinamendu denbora hau betetzeko, eta aurkitzeko, eskura dugula Gipuzkoaren eta bertako biztanleen historiaren parte oso garrantzitsu bat, klik soil batez”.\nIzan ere, sarean kontsultatu daitezke, alde batetik, Gipuzkoako Foru Aldundiaren mende dauden artxibo historikoak –Gipuzkoako Artxibo Orokorra (Tolosa) eta Gipuzkoako Probintziako Artxibo Historikoa (Oñati)–, eta bestetik, udal artxiboak, eliza-artxiboak, eta hainbat artxibo pribatu. Gainera, informazioa zabaltzeko ekintzak azkartu dituzte, bilatzaile-atariak milaka dokumentu-erreferentzia berriz hornituz eta milaka irudi berri gehituz.\nForu artxiboek Gipuzkoako artxiboetako orrialdeetan "murgiltzera" gonbidatzen dute, familia bakoitzaren zuhaitz genealogikoa berreraikitzeko. Berreraikitze hori egitea ahalbidetzen duen informazioa lurraldeko artxibo ezberdinetan gordeta dago. Duela urte batzuk, beharrezkoa izango zen leku batetik bestera mugitzea, eta dokumentuak ordutegi jakin batean kontsultatzea. Teknologia berriei esker, ordea, artxibo asko zabalik daude eguneko 24 orduetan, urteko 365 egunetan.\nHarkaitz Millan: “Gure jatorria ezagutzea, gure genealogia egitea eta gure familiei buruz ikertzea, gure artxiboetan dagoeneko tradizioa duen jarduera bat da. Jende asko dago gai horietan interesatuta, gure zentroak eta gure webguneak bisitatzen dituztenak”. Hain zuzen ere, interes horren eta eskari horren jakitun, Gipuzkoako Artxibo Orokorrak argitara eman zuen Gipuzkoan familiak berreraikitzeko gida (XV-XIX) liburua, F. Borja Aguinagaldek idatzia, erabiltzaileei informazioa emateko, iraganerako bidaia zoragarri horretan nola "moldatu" jakitearren. Gidaliburu horren edizio digitala hemen aurki daiteke:\nGure familiari buruzko ikerketa bat hasi ahal izateko, abiapuntua da 1900 baino lehen jaiotako gure arbasoen izena ezagutzea (izan daiteke, hala badagokio, gure aitona edo amona, birraitona, birramona…). Informazio horrekin, datu osoak aurki ditzakegu arbaso horien sakramentu, bataio, ezkontza edo heriotza liburuetan (beti 1900 baino lehenagokoak), Donostiako Elizbarrutiaren artxiboko bilaketa-atarian (https://artxiboa.mendezmende.org/es/inicio.html). Gomendagarria da Sakramentu Liburuen Indizazio Arauak irakurtzea; ez duzu denbora askorik beharko eta ikerketan lagunduko dizu.\nBaina, zure familia baldin bada Gipuzkoakoa, Bizkaikoa edo Arabakoa, edo lurralde horietan bizi izan bada, Euskal Jaurlaritzako artxiboen ataria kontsultatu beharko zenuke –https://dokuklik.euskadi.eus/sacramentales/sacramentalesbilatzailea–, bertan hiru lurraldeetako sakramentu liburuak baitaude eskuragarri.\nAtari horietan, gure arbasoak identifikatu ditzakegu, haien abizenak, gurasoen izenak, eta, jaio, ezkondu edo hil ziren herriak. Eta gure ikerketarekin jarraitu.\nGure arbasoak identifikatu ondoren, jauzi bat eman dezakegu, eta haien jarduera publikoak edo pribatuak ezagutu ditzakegu, haien bizitza, azken batean, ehunka mila dokumenturen bitartez, zure eskura jartzen baitituzte Foru Aldundiko artxibo historikoek (Gipuzkoako Artxibo Orokorra eta Gipuzkoako Probintziako Artxibo Historikoa), Gipuzkoako Artxibo Atariaren bidez: http://artxiboataria.gipuzkoa.eus/jopac/ .\nBi artxiboetan aurki ditzakezu zure arbasoek emandako notario eskriturak (1919ra arte), testamentuak, salerosketak, ezkontza-kontratuak, lan kontratuak, ondasunen eta herentzien inbentarioak, lagapenak, etab, eta jakin dezakezu orain badauzkaten edo inoiz eduki zituzten. Familiaren baserriari buruzko datuak bilatu nahi badituzu, eskura dituzu, notario funtsez gain, hipoteka-ofizioak, Gipuzkoako Probintziako Artxibo Historikoan. Ez badituzu topatzen datu horiek, orobat ikertu dezakezu notario protokoloetako aurkibideetan, denak digitalizatuta baitaude. Gure familien eguneroko beste alderdi batzuk ezagutzeko beste iturri interesgarri batzuk auziak dira, hau da, Korregimenduko Auzitegian (lehen eta bigarren auzialdiko auzitegia) auzitan jardundakoak, Gipuzkoako Artxibo Orokorrean gordetzen direnak. Auzien arrazoiak oso gaurkoak irudituko zaizkizue: herentziak, kontratuak ez betetzea, zorrak, irainak, lapurretak, eta estuproak, besteak beste, XVI. mendetik XIX. mendera bitartekoak. Kasu batzuetan, auziek jarraiu egiten zuten Valladolideko Errege Auzitegian eta Kantzelaritzan. Informazio hori eskuragarri dago hemen: http://pares.culturaydeporte.gob.es/inicio.html\nInformazio hori guztia osatzeko, foru artxiboetan eta udal artxiboetan gordeta dauden kaparetasun espedienteak erabil daitezke.\nGaur egun, Gipuzkoako Artxibo Atarian kontsulta ditzakezu testu eta argazki dokumentuen 715.000 erreferentzia eta 1.680.000 irudi baino gehiago, nahiz eta oraindik lan handia dagoen aurretik, –online– eskuragarri jartzeko, artxibo horietan gordetzen den dokumentazio osoa. Interesatzen zaizkizun dokumentuen irudiak aurkitzen ez badituzu, Atariaren bidez eskatzeko aukera duzu.\nUdal artxiboak ere oso iturri garrantzitsuak dira gipuzkoarren eguneroko bizimodua ezagutzeko. Gipuzkoako udal artxibo askok eta zenbait artxibo pribatuk Eusko Jaurlaritzako Dokuklik / Badator https://dokuklik.euskadi.eus/ atariaren bidez zabaltzen dute beren informazioa, eta are gehiago, Gipuzkoako udal artxibo askok, hala nola Bergara, Eibar, Irun edo Donostiakoek, kontsultarako guneak ere badituzte, hango dokumentu asko ezagutu ahal izateko.


Beldurrak airean - ZientziaEus\n2010/01/01 Galarraga Aiestaran, Ana - Elhuyar Zientzia Iturria: Elhuyar aldizkaria\n(Argazkia: ©iStockPhoto.com/Árni Torfason)\nHaririk gabeko komunikazio-teknologiek osasunean izan ditzaketen ondorioek kezka sortzen diete hainbati\nIkasturte honen hasieran, haurren osasuna aintzat hartuta, eskoletan WiFia edo kablerik gabeko Internet sarea kentzeko eskatu zuen plataforma batek. Hainbat herritako antenen aurkako taldeek, Bilbo inguruko auzo-elkarte batzuek, bi talde ekologistak eta ACACEM eremu elektromagnetikoen kaltetuen elkarteak osatzen dute plataforma, eta zuhurtzia-printzipioan oinarritzen dira eskaera egiteko.\nWiFiak ez ezik, telefono mugikorrei estaldura ematen dieten antenek ere kezka sortzen diete talde horiei, eta baita beste hainbat herritarri ere. Kasuren batean, kezka epaitegietaraino ere iritsi da; adibidez, 2001ean, Bilboko 1. instantziako 2. bulegoak antena bat kentzeko agindu zuen, hiperaktibitate-sindromea zuen zazpi urteko neska bati kalte egin ziezaiokeelakoan.\nAdibide horiek agerian jartzen dute komunikazioaren gizartea omen den honetan pertsona batzuk kezkatuta --eta beldurtuta-- daudela komunikazioa errazten duten teknologia batzuekin. Bereziki, telefono mugikorrek eta haien antenek igortzen dituzten uhin elektromagnetikoek osasunean izan dezaketen eraginak kezkatzen ditu; hala, gero eta pertsona eta elkarte gehiagok eskatzen dute antenarik ez jartzeko bizi diren inguruan.\nEdonola ere, mugikorren antenak izugarri ugaritu dira azken urteetan; esaterako, Espainiako Industria Ministerioaren arabera, Donostian 106 antena zeuden 2007an; iaz, berriz, 271. WiFia ere asko hedatu da, etxeetan ez ezik, baita leku publikoetan ere; Bilbon, adibidez, Internetera WiFi bidez sartzeko aukera jarri du udalak auzo guztietan (39 puntutan, zehazki).\nJakin-mina eta jakitunak\nDonostiako Udalak antolatutako hitzaldian, ezkerretik eskuinera, Pedro Belmonte, Juan Antonio Romo, José Luis Bardasano eta antolatzaileetako bat. Mahai gainean, potentzia-neurgailu bat. Arg.: Cristina Enea Fundazioa.\nOrain, Donostian mugikorren antenak non eta nola jarri arautuko duen ordenantza prestatzen ari dira. Hiritarrei informazioa emateko eta haien zalantzak argitzeko asmoz, bi hitzaldi antolatu zituen udalak, Cristina Enea Fundazioarekin batera. "Kutsadura elektromagnetikoak" (sic) osasunean duen eraginari buruzkoa zen lehena, eta, bestea, legediaren gainekoa.\nGaiak pizten duen interesaren adierazle izan zen lehenengo hitzaldira joan zen entzule-kopurua, udaleko udalbatza-aretoa bete egin baitzen. Hitzaldia hasi aurretik jendeak egiten zituen komentarioen arabera, batez ere hizlarietako bati entzutera joan ziren, Bardasano doktoreari.\nJosé Luis Bardasano Alcalá de Henares Unibertsitateko katedraduna da, eta Europako Bioelektromagnetismoaren eta Osasun Zientzien Federazioaren lehendakaria. Europakoa omen den federazio horren web gunean ikus daitekeenez, hiru elkartek osatzen dute federazioa, hirurak espainiarrak, eta bat bera ere ez oso ezaguna edo izen handikoa.\nBada, Bardasanoren esanean, uhin elektromagnetikoek eragin nabarmena dute organismoan; izan ere, "erritmikoak gara, eta inguruan ditugun erritmo kosmikoekin sinkronizatzen gara. Erritmo horiek hausten badira, kalteak egon daitezke". Dioenez, gaueko argiek erritmoak haustea eragiten dute, eta berdina gertatzen omen da ikusten ez ditugun uhinekin, mugikorrek eta telefonia mugikorraren antenek igortzen dituztenekin, adibidez.\nDonostiako hitzaldian, telefono mugikorrak osasunerako kaltegarriak direla ondorioztatzen duten hainbat ikerketa aipatu zituen, horien artean Suediako Lund Unibertsitateko Salford neurologoaren taldearena: "Nerve Cell Damage in Mammalian Brain after Exposure to Microwaves from GSM Mobile Phones" ( Environmental Health Perspective aldizkarian, 2003an). Ikertzaileek ikusi zutenez, bi orduz mugikorren eraginpean egon ondoren, arratoiek kalteak zituzten kortexean, hipotalamoan eta garuneko beste egitura batzuetan.\nBatzuk aurka badaude ere, WiFi bidez Internetera sartzeko aukera hedatzen ari da, baita eremu publikoan ere. Arg.: Ana Galarraga.\nBardasanoren iritziz, "argi dago eremu elektromagnetikoek, baita telefonia mugikorrarenak ere, hipotalamoko zelulak eta guruin pineala suntsitzen dituztela". Alabaina, munduko hainbat laborategitan egindako beste ehunka ikerketatan ez dute halakorik baieztatzeko ebidentziarik aurkitu, eta gauza bera ondorioztatu dute Munduko Osasun Erakundeak eta Europako Batasuneko zientzia-batzordeak, ikerketa horiek berraztertuta. Bardasanok aipatutako gainerako ikerketak ez daude ohiko zientzia-aldizkarietan.\nBardasanoren ondoren, EHUko Elektronika eta Telekomunikazio saileko Juan Antonio Romok hitz egin zuen, gehienbat telefonia mugikorreko antenen ezarpena arautzen duen legediaz, eta azken hizlaria Ecologistas en acción taldeko Pedro Belmonte izan zen.\nBelmontek salatu zuen Espainiako Industria Ministerioak ez dakiela telefonia mugikorreko zenbat oinarrizko estazio dauden --Ecologistas en acción erakundearen arabera 60.000 inguru daude--. Gainera, beste leku batzuetan araudiak Espainian baino zorrotzagoak direla azaldu zuen. Horrek guztiak zalantzak sorrarazten dituenez, informazio argia emateko eskaera egin zien erakundeei.\nSaioa jendearen galderekin amaitu zen, eta, orduan, berriro garbi geratu zen batez ere Bardasanori entzutera joan zirela, galdera gehienak harentzat baitziren. Ez zuen denei erantzuteko denborarik izan, baina azaldu zuen, adibidez, zer neutralizatzailek funtzionatzen duen ondoen, entzule batek baino gehiagok baitzuen kezka hori.\nInterneten mugikorrek igortzen dituzten uhinen "neutralizatzaileak" saltzen dira. Hau "zientifikoki frogatuta" dago.\nNeutralizatzaileak telefono mugikorrean itsasten diren pegatina batzuk dira. Interneteko Google bilatzailean neutralizatzaile eta telefono mugikor hitzak gaztelaniaz edo ingelesez idatziz gero, milaka sarrera agertzen dira. Era eta prezio askotakoak daude, eta nola funtzionatzen duten azaltzean ere fenomeno ugari aipatzen dituzte; bakoitzak berea, eta, gehienetan, zein baino zein bitxiagoa eta kriptikoagoa. Batek baino gehiagok dio eraginkortasuna frogatuta duen bakarra bera dela.\nDonostiako hitzaldian, onenak zein diren galdetu zioten Bardasanori, neutralizatzaile alemaniarrak edo errusiarrak. Hark errusiarren alde egin zuen, eta bere mugikorrean zuen pegatina erakustearekin bat, esan zuen "teknologia zaharkitua" darabiltela, baina probatu dituenen artean onenak haiek direla. Hori bai, ez zuen azaldu nola funtzionatzen duten; izan ere, inork ez zion horri buruzko galderarik egin. Dirudienez, entzuleek ez zuten zalantzan jartzen funtzionatu egiten dutela.\nHandik astebetera izan zen bigarren hitzaldia, legediari buruzko monografikoa, eta, entzule-kopuruari begiratuta, ez zuen osasunari buruzkoak bezainbesteko arrakasta izan, inondik inora ere. Bistan denez, jendea gehiago kezkatzen da osasunagatik legeen eta arauen kontuengatik baino.\nHala eta guztiz ere, Eurobarometro erakundearen inkesta batek erakusten duenez, osasunerako arriskutsuak izan daitezkeen faktoreak zein diren galdetuta, mugikorrak eta antenak ez dira lehenengoetakoak agertzen.\nInkesta 2007ko ekainean argitaratu zen. Europarrek eremu elektromagnetikoei buruz zer iritzi duten jakiteko egin zuten; zehazki, osasunerako arriskutsuak zirela uste ote zuten jakiteko. Hala, lehenengo galderan, 15 faktoreren zerrenda batetik, haietako bakoitzak haien ustez osasunean zenbateko eragina zuen erantzun behar zuten: eragin handia, neurri batean bakarrik, edo batere ez.\nErantzun zutenenentzat, osasunerako arriskutsuenak gai kimikoak dira (% 64k uste du eragin handia dutela osasunean). Haien ondotik datoz elikagaiak (% 59), airearen eta uraren kalitatea (% 51 eta % 50), eta hortik behera geratzen dira beste gai batzuk: zabortegiak, eguzkia, zarata... Zerrendaren azken bost lekuetan azaltzen dira telefonia mugikorreko antenak (% 36arentzat dira oso arriskutsuak), mugikorrak (% 28), eta ordenagailuak (% 18).\nEremu elektromagnetikoek osasunean izan dezaketen eraginak kezkatzen ote dituen galdetuta, berriz, erdiek baietz erantzun zuten, eta beste erdiek, ezetz.\nTelefono mugikorrak zaraman


Osasuna Magna Xotaren gol festa ederra - Irurtzun - Guaixe.eus\nOsasuna Magna Xotaren gol festa ederra\nGuaixe 2019-09-30 11:19\nTalde nafarrak 0 eta 5 irabazi zion Santa Colomari, Katalunian. Sailkapenean hirugarrena da Imanol Arregiren taldea eta larunbatean Cartagena hartuko du, Anaiatasunan\nOsasuna Magna Xotarendako asteburu bikaina izan da hau. Lehen mailako ligako 3. jardunaldian, talde berdeak 3 puntu ekarri zituen Santa Coloma de Gramenetetik, Santa Colomari 0 eta 5 irabazi eta gero. Imanol Arregiren mutilek Santa Colomaren bolada ona zapuztu zuten. Aurretik jokatutako bi partidak irabazi zituen Santa Colomak, etxean jokatzen zuten, baina festa zapuztu zieten jokalari berdeek. Goitik behera gainera.\nPartida hasi eta berehala erasoan hasi ziren bi taldeak. Gol aukera ederrak sortu zituzten Kataluniakoek, baina nafarrak ez ziren atzean geratu. Azkenean, Araçak Santa Colomako atea zulatu zuen kontraeraso bat bikain aprobetxatu eta gero, eta berdeak gol bateko errentarekin joan ziren atsedenaldira. Bueltan, erasoek jarraitu zuten. Bynhok talde berdearen bigarren gola sartu zuen eta Santa Coloma Osasuna Magnaren atea zulatzekotan egon zen, baina Asierrek geldialdi bikaina egin zuen. Rafa Usinek Osasuna Magnaren hirugarren gola sartu zuen, eta partidaren azken minutuan beste bi gol sartzeko tartea izan zuten irurtzundarrek: Araça eta Mancuso izan ziren golegileak. Beraz, garaipen sendoa lortuta bueltatu ziren nafarrak.\nCartagenaren kontra, larunbatean\n“Garaipen garrantzitsua izan da; partida serioa jokatu dugu. Lehen zatian bi taldeak parez-pare ibili gara, baina bigarrenean gu hobeak izan gara eta oso kontentu nago mutilek egindako lanarekin” nabarmendu zuen Imanol Arregi entrenatzaileak. Barçak jarraitzen du lehen mailako lider, eta Osasuna Magna Xota hirugarren postura igo da (6 puntu). Hurrengo jardunaldian talde berdeak Jimbee Cartagena taldea hartuko du Anaitasunan. Partida larunbatean jokatuko da, 18:00etatik aurrera, eta puntuak pilatzen jarraitu nahi dute irurtzundarrek. Puntu batekin sailkapenean 15.a da Cartagena, eta puntuak behar ditu; hortaz, partida oso konplikatua espero da.


Oraindik ere urrun | Politika | Berria\nOraindik ere urrun\nOtegik dio ez dela «hurbiltzerik» izan aurrekontuen gaian. Urkullu, berriz, beldur da EH Bilduk «zorabioa» izango duen ituna egiterakoan\nIñigo Urkullu, atzo, Bilboko Euskalduna jauregian egindako hitzaldian. MIGUEL TOÑA / EFE\nDenbora badoa, eta eragile nagusiak —EAJk eta PSE-EEk osatutako Eusko Jaurlaritza alde batetik, eta EH Bildu bestetik— mezu kontrajarriak igortzen ari diren arren, oraingoz ez du ematen jarrerak hitzarmena egiteko bezainbeste hurbildu direnik Arabako, Bizkaiko eta Gipuzkoako aurrekontuei dagokienez.\nEusko Jaurlaritzako eledun Josu Erkorekak, Gobernu batzordearen ohiko bileraren ostean, esan zuen jarrerak «gerturatu» egin direla azken egunotako batzarretan, baina EH Bilduko koordinatzaile nagusi Arnaldo Otegik oso bestelako ikuspegia erakutsi du Radio Euskadiri emandako elkarrizketa batean. Otegiren arabera, «egiturazko gaietan» ez da «benetako hurbiltzerik» izan, eta berriro esan du Jaurlaritzak orain arteko jarrerari eusten badio ez dela aurrekonturik egongo.\nEH Bilduk bi baldintza jarri ditu bere taldeko bi legebiltzarkidek abstentzioa emanda aurrekontuei atea ez ixteko: pentsioak osatzeko, enplegua sustatzeko eta soldata arrakalaren kontra borrokatzeko «diru nahikoa» bideratzea, eta «egiturazko aldaketak» egitea politika ekonomiko eta sozialetan. «Norabide horretan ahaleginik egiten ez bada, ez da aurrekonturik egongo», ohartarazi du Otegik.\nErkorekaren adierazpenei dagokienez, Otegik esan du «hurbiltzea» eta «urruntzea» kontzeptu subjektiboak direla, eta onartu du nolabaiteko hurbiltze bat egon dela «aurten behintzat herri honen errealitateaz eztabaidatzen ari garelako, eta ez Jaurlaritzak aurkeztu nahi duen Disneyland horren inguruan». Baina «egiturazko gaietan» eta EH Bilduk egindako eskaerei dagokienez «benetako hurbiltzerik» ez dagoela berretsi du.\nEusko Jaurlaritzako lehendakari Iñigo Urkulluk ere aurrekontuak izan ditu hizpide, eta esan du «ahaleginik handiena» egiteko prest daudela aurrekontuak aurrera ateratzeko. Horretarako, «zorroztasunez eta erantzukizunez» ari dira negoziatzen, eta bazter utzi nahi dituzte «frustrazioa eragin dezaketen planteamendu maximalistak» edo Jaurlaritzaren eskumenak gainditzen dituzten eskaerak.\nUrkulluk esan duenez, «negoziatu nahi izan duenarekin» ari dira negoziatzen, haren ustez gainerako indar politikoek euren burua utzi dutelako negoziazio esparrutik kanpo.\nPPri leporatu dio «aurrekontuetatik kanpoko arrazoiek» bultzatu dutela jarrera hori hartzera, esaterako, Mariano Rajoy Espainiako gobernuburu ohiaren kontrako zentsura mozioari EAJk emandako babesak edo EAJk eta EH Bilduk estatus berriaren auzian duten akordioak; eta Elkarrekin Podemosi ere egotzi dio «errealistak» ez diren eskakizunak aurkeztuz negoziazio prozesutik kanpo kokatu direla. Gainera, «kontraesana» ikusi du jarrera horren eta Espainiako aurrekontuen auzian Podemosek erakutsitako «errealismoaren» artean.\nEdozein moduz, Urkullu ez dago guztiz ziur EH Bildurekin izaten ari diren negoziazioak fruiturik emango ote duen, eta esan du ez dakiela koalizio subiranistak azkenean «zorabioa» sentituko ote duen Eusko Jaurlaritzarekin adosteko aukeraren aurrean, «Jaurlaritza EAJk eta PSE-EEk zuzentzen dutela jakinda».\nUrkulluk berretsi du pentsio apalak diru sarrerak bermatzeko errentaren bidez osatzeko bideak eta enplegu politikak izaten ari direla negoziazioaren gai nagusiak. «Ahalegina» egiten ari direla azaldu du, baina, betiere, «defizit eta zorraren arloan jarritako helburuak betez».


Animalia arriskutsuak. Erregistroan izena-emateko eskaera\nAnimalia arriskutsuak. Erregistroan izena-emateko eskaera (PDF 105kb).\nZer da: Arriskutsua izan daitekeen animali bat Animali Arriskutsuen Udal Erregistroan izena emateko eskaeran datza.\nNork eskatzen du: Animalia horien titularrek, ordezko ordezkariek edota organismoek.\n120-Animales-peligrosos-registro-solicitud (PDF 59kb).\nAnimaliaren erantzukizun zibileko aseguru-ziurtagiria, gutxienez 120.000 euroko estaldura duena, animaliak eragindako kalteen ondoriozko erantzukizunagatik, nahiz eta hirugarren pertsona bati laga zainketa lanetarako (101/2004 Dekretuaren III Eranskinaren arabera 120-Certificado-Seguro-Animal (PDF 47kb) ereduaren bitartez).\nEpe barruan ez erantzutearen ondorioak: ez dagokio.\nEskabidea erregistratzea eta zigiludun kopia eskatzaileari ematea.\nEspediente IDAZKARITZARI bidaltzea.\nEskatzailearen errolda egiaztatzea.\nDatuak Animalien Erregistroan sartzea.\nArriskutsua izan daitekeen animaliak edukitzeko lizentziaren titularrak aipatutako Erregistroan izen-ematea eskatu behar du, Administrazio eskudunaren lizentzia eskuratu denetik 15 eguneko epean.\nLizenzia eskuratzeko:(Ikusi 121-Animales-Peligrosos-Licencia. (PDF 106kb) izapidea).\nUdalerri bakoitzean Arriskutsuak izan daitezkeen Animalien Erregistro bat egongo da, espezieen arabera sailkatua. Bertan, gutxienez honako datuak jaso beharko dira ezinbestean: jabearen datu pertsonalak, animalia identifikatzeko ezaugarriak eta ohiko bizilekua, gizakiekin biziko den ala beste funtzio batzuk (zaintza, babesa...) izango dituen adierazita.\nArriskutsuak izan daitezkeen animaliek bizitzan zehar eragindako gertakari guztiak jaso beharko dira Erregistroan, baita jabe-aldatzea, dohaintza, galera, lapurreta, heriotza eta abarrak ere. Era berean, agintaritza eskudunak igorritako animaliaren Osasun-ziurtagiria aurkeztu beharko da urtero, animaliaren osasun egoera egiaztatuta eta bereziki arriskutsua egiten duten gaixotasun edo nahasmendurik ez duela bermatuta.\nAnimalia lapurtu edo galtzen bada, arriskutsuak izan daitezkeen animalien Uda Erregistroko Arduradunei jakinarazi beharko zaie, gertatu eta 48 orduko epean gehienez.\nArriskutsua izan daitekeen animalia bat Autonomia Erkidego batetik bestera lekualdatzeko (dela behin betiko, dela hiru hile baino gehiagorako), dagokion Udal Erregistroan izena eman beharko du jabeak.\nAutonomia Erkidego bakoitzean Erregistro Zentral informatizatu bat dago, beste Administrazio eta agintaritzek edo herritarrek kontsulta egin dezaten (azken horiek, baldin eta bidezko interesa adierazten badute, ezaugarri horiek biltzen dituen animalia bat eskuratu nahia, adibidez). Horretarako, gertakaria jasota utzi ondoren, Udal Erregistroko datuak EAEko Erregistro Zentralera bidaltzen dira.\nAnimaliak Eduki eta Babesteari eta Arriskutsuak izan daitezkeen animaliei buruzko Araubide Juridikoa arautzeko Ordenantza. Aplika daitekeen Udal Araudia.\nAbenduaren 23ko 50/1999 Legea, arriskutsuak izan daitezkeen Animaliak edukitzeari buruzko Araubide Juridikoa.\n287/2002 Errege Dekretua, 50/1999 Legea garatzen duena.\n101/2004 Eusko Jaurlaritzaren Dekretua, Euskal Autonomia Erkidegoan txakurrak edukitzeari buruzkoa.\ne-mail: sac@etxebarri.net - etxebarri@etxebarri.net


Arriskuak ez baitu mugarik - Nafarroako Hitza Arriskuak ez baitu mugarik – Nafarroako Hitza\nArriskuak ez baitu mugarik\n2017, apirilak 28 Albisteak, Beste albiste batzuk, nafarroa 835\nEbroko Ur Konfederazioak berak erran du: Zangoza aldean egin nahi duten Muga meategiak Esako urtegiaren segurtasunari eragiten ahal dio; modu nabarmen batean, gainera, erakunde horrek egindako txostenak jasotzen duenez: agiriak dio enpresak kontrol sistema zehatzak ezarri beharko lituzkeela, eta, behar izanez gero, “esplotazioa bertan behera utzi”.\nGeoalcali SL etxeak bultzatutako proiektua da Muga. Nafarroari eta Aragoiri (Espainia) eraginen lieke; zehazki, Erreniega menditik Onsellako ibarreraino hedatuko litzateke proiektua. Helburua da potasa eta gatza ustiatzea. Egitasmo horren aurkako plataformak 400 alegazio baino gehiago aurkeztu zizkion proiektu horri, 2015eko udan, inguruan eragiten ahal zituen arriskuengatik. “Guk mahai gainean jarritako arrisku horiek berresten ari dira orain egindako txostenak”, erran du plataformako kide Enrique Mirandak.\nEbroko Ur Konfederazioak egindakoa eskuratu ahal izan dute plataformako kideek, hain zuzen ere. Ez dira erakunde horrek egindako lanak bakarrik jasotzen txosten horretan. “Bertze hainbat elkartek egindakoak ere badira”; bertzeak bertze, Espainiako Geologia eta Meategi Institutuak eta Espainiako Geografia Institutu Nazionalak egindakoak. Denek bat egin dute kontu batean: Muga meategiak Esako urtegiari eragiten ahal dizkion arrisku egoerez ohartarazi dute.\nNafarroako aurreko gobernua hasi zen Muga meategia martxan jartzeko proiektua tramitatzen, 2015eko ekainean. Egin beharreko urratsetako bat da egitasmo horrek ingurumenean eraginen lituzkeen kalteen inguruko txostena osatzea. Hori betetzeko eskatu zuen Espainiako Ingurumen Ministerioak Ebroko Ur Konfederazioak egindako txostena. Iazko ekainean aurkeztu zuen erakunde horrek, baina berriki jaso dute meategiaren aurkako plataformako kideek. “Alegazioak aurkeztu arren, ez genuen txostena zuzenean jasotzeko eskubiderik; azkenean, Nafarroako Parlamentuari egin genion eskaera, Nafarroako Gobernuari eska ziezaion, eta horrela eskuratu ahal izan dugu”, azaldu du Mirandak.\nFaila eta pitzadurak\n“Ebroko Ur Konfederazioak egindako txostenak argi eta garbi erran du Geoalcalik egindako ikerketak ez direla inondik inora nahikoak”, nabarmendu du Mirandak. Gogoratu du Muga meategia Esako urtegitik kilometro ingurura egonen litzatekeela, eta, bertzeak bertze, Xabier herri azpian eginen lituzketela zuloak. “Azpiegitura horrek sismikotasunean zer-nolako eragina izanen lukeen, adibidez, ez du aztertu enpresak”, gaineratu du. Loitiko faila dago inguru horretan, hain zuzen ere. Enpresak dio meategia faila horretatik hegoaldera eginen luketela. “Txostenak agerian utzi du, ordea, faila horrek badituela pitzadura perpendikularrak, eta, hain zuzen ere, urtegitik meategiraino doazela”.\nEbroko Ur Konfederazioak ohartarazi du meategiak sismikotasunari eragiten ahal diola, eta nabarmendu du urtegiko magalei ere kalte egiten ahal diela proiektuak. “Txostenak dio, gainera, garaian garaiko datuak jaso baino, denbora tarte batez gertatzen denaren berri jaso beharko lukeela enpresak”, erantsi du plataformako kideak. Hau da, hainbat urtez jaso beharko lituzketela datuak, ondorioak zehaztu ahal izateko.\n“Bitxitzat” jo du Mirandak Ebroko Ur Konfederazioak berak egiten ez duena eskatzea Muga proiektua bultzatzen dutenei, baina erakunde horrek egindako txostena “sendotzat” jo du meategiaren aurkako plataformak. “Urtegiko arduradunek argi eta garbi erran dute kezka handia badutela, eta meategiak hondamendia eragin lezakeela”, azaldu du Mirandak.\nEbroko Ur Konfederazioak egindako txostenak mahai gainean jarri du, bertzeak bertze, meategiak urtegia husteko dagoen arriskua. “Gerta daiteke urtegiko ura sartzea meategian, eta horrek hondamendia ekar dezake”. Mirandak adierazi du, bertzalde, konfederazioak erran duela jada Geoalcalik ezin izanen duela bete gatza toki batean pilatzeko duen asmoa. “Halako gatz multzoek ondoko ibaiei kalte egiten ahal diete; hori gertatu da hainbat tokitan”.\nMeategiak eragiten ahal dituen kalteak mahai gainean jarri ditu Ebroko Ur Konfederazioak, eta berretsi ditu, modu horretan, proiektu horren aurkako plataformakoek 2015ean errandakoak. Konfederazioak informazio gehiago eskatu dio enpresari, eta Mirandak argi du proiektua hutsetik hasi eta jendaurrean aurkeztu beharko luketela, berriz ere, aurrera eginez gero.\nZangozako herritarrak ere aspaldi hasi ziren Esako urtegia handitzeko lanak ekartzen dituzten arriskuez ohartarazten. Urtegiko bi magalak mugitzen direla ziurtatu dute adituek. Arrisku horiek gogoratu eta salatuko dituzte maiatzaren 27an, Iruñean: manifestaziora deitu du Esa + Ez Lanak Gelditu plataformak.\nBeste albiste batzuk 267\n« Harri zelatariak\nNafarroako idazleen loraldia »\nZaintzaren hariak ahaldundu ditu\n23 uztaila, 2021\nTafallak prest du larrialdi plan bat uholdeei aurrea hartzeko\n© All rights reserved 2021 - Nafarroako Hitza.


Cobh - Wikipedia, entziklopedia askea.\nCobh (irlanderaz an Cóbh), Irlandako bigarren hiririk populatuena den Corken itsas portua da. Munster probintzian eta Corkeko konderrian dago. 12.347 biztanle ditu (2011), hauetatik erdia pasatxo herrian bertan bizi dira eta beste erdia landa eremuan.\n51° 51′ 04″ N, 8° 17′ 48″ W / 51.851°N,8.2967°W / 51.851; -8.2967Koordenatuak: 51° 51′ 04″ N, 8° 17′ 48″ W / 51.851°N,8.2967°W / 51.851; -8.2967\nIrlandako herrien jatorrizko izenak irlandarrak eta ondoren anglizatuak badira ere, Cobh-en kasua alderantziz gertatzen da, izan ere jatorrizko izena The Cove of Cork edo Cove ("kala") baita. 1750ekoa da izen hau baina 1849an Viktoria erreginaren bisita zela eta, Queenstown izena jarri zioten. 1922an Irlandak independentzia lortzean hasierako izen ingelesa gaelizatu eta gaur egungo Cobh izena hartu zuen.\nCobh hiru uharteren artean kokaturik dago, herria bera Great Island uhartearen hegoaldean badago ere. Etxe viktoriar koloretsuek osatzen dute, eskailera gisan goraka doazenak, eta puntu gorenean San Colman katedrala dago. Beste uharte biak Haulbowline Island eta Spike Island dira.\nKondairak dioenez, Irlandako uhartearen lehenengo kolonizatzaileetakoa izan zen Neimheidh Corkeko kaira iritsi zen k.a. 1000 urtearen inguruan. Izurrite batek hil zituen Neimheadh eta haren jarraitzaileak, baina Cobh kokaturik dagoen uharte handiari Oilean Ard Neimheadh izena eman zitzaion mendeetan zehar.\nTitanic ontzia Cobhen, 1912ko apirilaren 11an\nAipaturiko uharteko herriaren izena Ballyvoloon zen, baina 1750rako Cove herria bezala ezagutzen zen, izan ere kala hori garrantzitsua baitzen Cork hiriarentzako. 1787ko agiri batean 30 negozio zeudela aipatzen da. XIX. mendean garapen handia izan zuen herriak, batez ere ongi babesturiko kai naturalari esker. Base militarra bihurtu zen eta rol garrantzitsua izan zuen, Napoleondar Gerretan britainiar itsasontzien babeslekua izan baitzen.\nBere kaiari loturik badaude aipatu beharreko bi kontu. Lehenengoa Irlandako Gosete Handiaren eraginez Amerikara alde egin zuten emigranteen itsasoratze portu nagusietako bat izan zela, bi milioi eta erdi pertsona atera omen ziren Cobhetik, eta bigarrena, Titanic ontziak New Yorkerako bidean Europan azkeneko aldiz izandako portua Cobh izan zela, garai hartan Queenstown izenaz oraindik.\nHain garrantzitsua zen britainiarrentzat Cobheko kaia, Irlandak independentzia 1922an lortu bazuen ere Cobhek britainiarra izaten jarraitu zuen 1938 arte.\nSan Colman katedrala: 1867 eta 1909 artean eraikitako katedral garaia da. 91'4 metrotako altuerarekin Irlandako eraikin handienetako bat da. Bestalde, Irlanda osoan kariloia daukan eliza bakarra da, eta Britainiar uharteetako handiena da 49 kanpai baititu.\nThe Queenstown Story: Hiriaren itsas historia azaltzen duen erakusketa aretoa da.\nAnnie Mooreren estatua: Hiriko kaian dago bere estatua bere anaiekin. Annie Moore New Yorkeko Ellis Islandeko inmigrazio zentro berrian onartua izan zen lehen inmigrantea izan zen, 1892ko urtarrilaren 1ean.\nRobert Forde (1875-1959), Antarktikaren esploratzailea\nSonia O'Sullivan (1969- ), atleta\nRoy Keane (1971- ), Manchester United taldeko futbolariak bere kirol ibilbidea Cobh Ramblers taldean hasi zuen.\nCruzeiro (São Paulo) (Brasil)\nLake Charles (Louisiana) (AEB)\nSan Colman katedrala\nAnnie Moore eta bere anaiak


Play jokoa Kosmicheskaya shooter Online:\nSuntsitu etsaia espazio da. Oso erraza da eta oso interesgarria da. . Play jokoa Kosmicheskaya shooter konektatuta.\nTekniko jokoa Kosmicheskaya shooter ezaugarri\nGame Kosmicheskaya shooter gehitu: 06.05.2011\nJokoa jokatzen: 22656 aldiz\nGame Rating: 1.71 errondan 5 (17 kalkuluen arabera,)\nBezalako jokoa Kosmicheskaya shooter Jokoak\nDeskarga jokoa Kosmicheskaya shooter\nEmbed Joko Kosmicheskaya shooter zure web orrian:\nJokoaren txertatu Kosmicheskaya shooter zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Kosmicheskaya shooter , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Kosmicheskaya shooter -rekin, baita ere, jokoa jokatu zen:


Iñaki deuna, Bizkaya eta Gipuzkoa'ren Zaindarija\nAzpeitia'ko Loyola'n jayo zan Iñaki anei eta lareun eta larogetamaikagarren urtian.\nOñatz eta Loyola'tar Belteran eta Saez-Likona eta Balda'tarr Miren, a gipuzkouarra, eta au ondarrutarren alabea, ixan leuzan gurasuak.\nOrrezkero, odolez gipuzkuarra ta bizkattara dogu Iñaki deuna geure Zaindarija.\nGurasuak, Iñaki azkorrtu zanian, gudaritza-asmoz edo, Castilla'ko Arevalo'ra igorri leben Velazquez-Cuellar'tar Jon, bakaldunen txosten-arrtzalliagana.\nGastaruan, Doibatz-ulamotza arrtu ta txadontsein egin eizan Txadonerako deirik, baña, elebala nabaritzen eta edo, oparri-bidia utzi ta bakaldunen jauregira jun ei-zan bakaldun-sein edo lagun.\nEmen Naxera'ko atxindarijaren menbian, gudaritzeari ekin leutsan.\nAldi atan, Nabarra'ko bakaldun bidezkuak euren bakalaz jaubetu gurarik, Nabarra'z ziar sarrtu ziran; Iruña'ra eldu ta ertsatu.\nGudari onein artian Txabierr'tarr Pantzeska'ren anai nagusijak ziran gudaltaldeko.\nEspañako bakaldunaren aldez, barriz, Nabarra'ko sasi bakalduna zan bera, arretxe buru ta zaintzale Iñaki, edo oeto, Eneko, jayotzez, ba, Eneko leban ixena-ta.\nZaurittu egin leben Eneko, eta iztarr-azurra autsi leutsaen; eta lastorretxe arretxiaz eta urijaz aubetu ziran naparrtarr zintzuak.\nEneko ondo arrtu leben; eta osatuteko, Loyola'rra, bere etxekuenera eruan.\nLasterr ixan zan Eneko gexo ta...arrez; eta kistarr on eta zintzua, ikurrtonak arrtu eta erijotzerako gertu zan.\nEtzan baña, il, luak arrtu leban; eta lotaldijan Kepa deuna agerrtu-ei-yakan, eta osatu egin leban.\nOri ta be, baña, etzan Eneko onbideragotu.\nEta oindiñokarren oian etzunik egon biarr zala-ta, oporrak astinduteko edo, edestixun-idaztijak eskatu leuzan.\nEtzan, baña, etxe atan edestixun-idaztirik agiri; ta bai, barriz, Josu-Kisto'ren eta deunen bixizparrak.\nArrtu leuzan eta irakurri be, Eneko'k; eta irakurri ta irakurri, eta irakurrija auznarrtu ta mamurrtu, bijotza ikutu leutsan irakurrkixunak, eta gudaritzea jarein eta Urtzi Jaunarekiko otseintzea autatu ta arrerazo.\nOsatu zanian, erabakijak aurrera eruateko guraz, etxia ta etxadija uzteko asmo ixan zan; eta Naxera'ko atxindarijari eskarr ona agerrtu biarr leutsala-ta, etxetik urten eta Arantzatzu'ratu zan; Arantzatzu'tik, gero, Naxera'ko atxindarijagana eldu ta eskarrik asko esan.\nBiarrkixun au bete ondoren, astoganeko Montserrat'era egin leban.\nMontserraten bere azteko biztaldiko auterrkuntza orokarra egin garbai andiz, eta biztaldi barrirako gogo sendua azaltzeko, Miren Ama Anderearen irudiz agerri gaubetia egin leban, ezpatea gerritik kendu ta oparri-oltza-onduan eskegi ta eskañi.\nGero soñekuak eskekoren bati emon, eta idunetik oñetar-añoko soñeko latza jantzi, gerrikuaz estutu gerrijan, eta eskuban bide-makilla bidezti asi zan.\nManresa'ra eldu, ta gexotegijan arroztu zan.\nIguin andijak nabari leuzan gexotegijan; iguñotaz baña garaiti, gexuai matakiro jarduten leutsen.\nZirtzil eta ziztirrin agiri ta be, ekandu onez beterik aguarrtu leben lagunak, eta agurrkire arrtuten asi yakazan.\nIxutu egin zan Eneko agurrketa orretzaz; eta emai iges, buruba eskatau ta buru-ilkuntzeari nai-aña ekiteko, Manresa ondoko zulura jun eta an biztandu zan.\nGogorra ixan leban gudakea an; goteungiak gogorr-bai-gogorr jazarrkiten leutsan a boizkera gogorr a itxi-erazo gurarik.\nEneko'k, baña, Urtzi Jaunari eta Miren Andera Neskutzari lagun-eske, goteungiaren jazarrketeai karrki leutsen zintzo ta sendo, goteungia azpiratu leban eta garatxale urten zan.\nArako baten saspi gau ta egun barutzik, ezer ez jan eta ezer edateko ixan zan, eta gogo-goraketa aundija ixan leban.\nGoraketa aretan Urtzi Jaunak argi-bai-argi egiten ei-leutsan, irakatsijak irakatsi, deun-bidiak atzaldu, ta deungunderako adoretu ta kemendu.\nManresa'n ixan leuzan goraketa aretan iragorri ei leutsan Miren Ama Andereak Gogoiñarkun-idaztiño ederr bikaña.\nDeundu-gureaz, Jerosolin eta beste leku deunak ikerrtu ta antxe biztandu, eta Josukisto bixi ta nekatu ixan zan leku aretan buru-ilkuntzeari ekiteko asmua arrtu leban gero.\nBarcelona'ra egin leban, ba; ixontzija arrtu, ta leku-Deunetarako egin.\nEldu ta Jerosolin ikerrtuzkero, an gelditu-gurea, bere deunbiderako, agerrtu leban.\nEleutsen baña, pantzeskatarrak laketu; ta Doipurubagandiko eskuba erakutsirik, atzerabidia agindu leutsaen.\nUrtzi Jaunaren oldia zan eta, naigabe ta gusti buruba makurrtu ta atzera egin leban, Barcelona'ra.\nBarcelona'n, goguen aldez lan egiteko ikaskixunak biarrezkuak leuzala-ta, ikastaruak egiten asi zan.\nLateliztijari ekin leutsan lenengo ogetamairu urtedun garerdiko gixona ume-mutillen artian, eta lotsa barik eta atzerakuntza-barik ekin be.\nBarcelona'tik Alcala'ra jun zan, jakintzea ikasteko; eta Alcala'tik Paris'era, Urtziztija ta garaiko'jakidijak ikasten.\nLeku gustijetan, ikaskixunai ekitten leutsenarrtian, goguak Jaun-goikua'rentzat irabaztiari eki leutsan.\nBarcelona'n zuzen zuzen be bixi etziran lekaime ezeinbatzu zuzenbideratu leuzan Alcala'n, lagunak bildu ta Jaungo-bidietaz aurreratzeko erazoten leuzan, ain zuzen, be, iñarkunak egiñaraziz.\nJazarrka aundija sorrtu leutsan bere egikera onek, gixon ikastebakua bide ain ixiletaz zuzendari ixan zanarren, a leku a etzala beretzako ulerrtu leban, eta oñetako autsa irarrdosirik, beste leku batera, Paris'era, jo leban.\nParis'en ikasi ta goguak irabazi ixan zan bere arlua.\nTxabier'tarr Pantzeska andija irabazi leban bertan, bata Fabro'tarr deunari dei egiskiazu bai zeure ta bai aberrijaren lorraldijetan, zaindarija dozu-ta eta Iñaki deunak letz eta bera eredu, Jaungoikua'rren eta aberrijarren jokatu beti.


About: Anders Johan Lexell\nAnders Johan Lexell (Åbo, Suedia, 1740ko abenduak 24- San Petersburgo, Errusia, 1784ko abenduak 11) suediar-errusiar astronomo eta matematikari bat izan zen. Errusian pertsonaia hau Andrei Ivanovitx Leksel (Андрей Иванович Лексель) izenarekin ezagunagoa da. Nolabaiteko maiztasunez bere izena Anders Johann Lexell edo Johann Anders Lexell bezala ere idazten da.\nAnders Johan Lexell (Åbo, Suedia, 1740ko abenduak 24- San Petersburgo, Errusia, 1784ko abenduak 11) suediar-errusiar astronomo eta matematikari bat izan zen. Errusian pertsonaia hau Andrei Ivanovitx Leksel (Андрей Иванович Лексель) izenarekin ezagunagoa da. Nolabaiteko maiztasunez bere izena Anders Johann Lexell edo Johann Anders Lexell bezala ere idazten da. (eu)\nAnders Johan Lexell (eu)\ndbr:Anders Johan Lexell\nwikidata:Anders Johan Lexell\ndbpedia-cs:Anders Johan Lexell\ndbpedia-de:Anders Johan Lexell\ndbpedia-es:Anders Johan Lexell\ndbpedia-fr:Anders Johan Lexell\ndbpedia-it:Anders Johan Lexell\ndbpedia-ja:Anders Johan Lexell\ndbpedia-pt:Anders Johan Lexell\ndbpedia-wikidata:Anders Johan Lexell


Kareloren istorio xumeak\nKareloren poza egunero ordu berberean hasten da, arratsaldeko 6,30etan inguru, etxeruntz eramaten duen trena hartzerakoan. Lantokitik presaka irtengo da eguneroko une txarrak, ifernu bihur hori, ahaztu nahiean, lokamuts ikaragarria utzi nahi izaten den moduan. Geltokian dagoenerako wagoian sartzeko zai, oso egun gogorra eta latza izan dela hasiko da pentsatzen, hau ez dela bizitzeko era, abereen gisako bizimodu tristea daramala, baina kasik berdin zaio, zeren laster etxean egongo baita. Etxean bai lasai, etzanda, mundutik kanpo, nahiko betaz dena ahazteko hurrengo egunarte, behintzat, ezertaz ez pentsatzeko. Bakarrik garagardoz arduratzeko kezka, aski edukiko duen ala eska samar ez ote dabilen, bapo bapo afaldu, patxadan eseri, joan daitezela orduak beren etengabetasunean, eta besterik ez.\nZoriontasuna gauza xeheetan omen datza, horregatik Kareloren poza sinplea da oso, eta trena aurrera doan bitartean, Karelo kantu xume bat hasten da kantatzen leihotik begira, berak asmatutako kantu laua, irratian askotan entzun ohi den soinu horietako batez lagundurik:\n"Bost urtez gela bilatzen\nBeste hamarrez ordaintza\nGauzak ez doaz aldatzen\nHorra non den ene kezka".\nEz da abeslari yayoa, noski. Ez daki hitzak ere behar bezala egokitzen, baina nori axola zaio hori; etxera heldu nahi du lehenbailehen eta bitartean, nolabait pasa behar denbora. "...denbora enganiatuz eman nituen urterik ederrenak...". Bururatzen zaiona kantatzen du. Edozein gauza. Aurrean duen iragarkia ikusita, non amak negarrez, zotinka dauden haurrei aspirina pare bat ematen dien malkoak lehortuz gehiago ez sufritzearren, bestea bururatu zaio:\n"Ez naiz gehiegi kexatzen\nAspalditik joan zan poza\nNoizko ote ase sufritzen\nMalkoak datoz gainezka".\nEta ez luke une eder hau hautsi nahi bihar goizeko 7etan jeiki behar duela pentsatuz. Nahiago du beste edozertan pentsa, gurago du oporrak arte zenbat egun falta zaizkion kontatzen hastea, eta orduan ohean geratuko dela egun guztiz ezertxo ere egin gabe, denbora begien aurretik urruntzen ikusten soilik, lan zikin hau madarikatuz behin eta berriro, garagardo freskoa edanez neska lirain eta eder horren desioz, dirua jokatuz lasterketetan apostu eginez, egun guztian ohearen gainean etzanda leihotik begira, aberatsa banintz, orduan bai, zein ederra zaren neska, garagardo freskua eta apartsua, bai, ederra da benetan bai, etxeratzea...\n"Gaitza dun hola bizitzen\nTa Kareloren bihotza\nEz gehio penatzearren\nHar ezan, mesedez, neska".\nOrain dela hamabost urte hasi eta egunero gauza bera. Bederatzi mila joanetorri, inguru, tren zatar honetan, eta gauzek hasi ziren eran diraute, ene bizimodua ez da askorik aldatu, eta hala segi behar derrigorrez oraindik beste hogeitamar urtez, gutxienez, berdin. Hil arte bizi behar. Hirurehun-da hogeitamar hilabete, hirurogeitamar mila egun, ehun-da berrogeimila joanetorri oraindikan tren zirtzil honetan. Eta gero beste ahalegin ttipi bat azken geltokiraino, trenak betirako geldirik egoten diren lekuraino, hilak, gorputzak pilatzeko toki geldi eta isil horretaraino...\n"Gaur, eguzkiak kiskaltzen\nBihar, inolako hotza\nNi beti berdin, amiltzen\nEz naiz hasiko parrezka".\nAzken geltokira trena heltzean, oraindik hogei minutu oinez ladrilu marroizko auzategi horietako kale batetik. Bere kalea hartzen duenerako, ilundu du eta etxeek are triste eta itsusiago dirudite. Inoiz ere atsegin izan badira. Karelok goruntz begiratzen du, eta kaleko farolen argi horiskaren ezaz konturatuz "laster piztuko dituzte" dio, eta aurrera jarraitzen du. Ez da zail Karelo konformatzen. Iluntzean eskaratzan sartzean, gezurrezko hortzadura bezain faltsua da auzokoen irriparra.\nHIRUEK ZOROKI MAITE NAUTE\nZergatik maitatzen naute hiruek? Honek buruhauste piloa besterik ez dit sortzen eta. Oraintxe bertan esango dizuet argiro zer gertatzen zaidan azkenaldi honetan. Ni bizi naizen etxe beran bizi dira hiru emakume eta nitaz zoraturik maiteminduta dabiltza. Hori da gertatzen ari dena, sinpleki, gau eta egunez nitaz pentsatzen dihardutela. Ez dut hainbat merezi. Benetan. Beharbada birekin nahiko izango nuke. Bai badakit, txikitatik neskatoak nire atzetik ibili izan dira beti, eta ni ere neskazale amorratua izan naizenez gero, bada, gauza normala da orain ere hiru emakume hauk nigatik txoratuta ibiltzea. Baina, agian bi nahiko zitekeen. Gainera Matildarekin jadanik lau izango lirateke eta ezin denak pozik utzi. Matilda, baldin ez badakizue, ene andregaia da, baina ez pentsa gauza finkoa denik, jakina gauza behin behinekoak zer izaten diren, aspertzen naizenean aparte utziko dut eta segituan beste batengana joango naiz behar baldin hada. Matildarekin duela hiru urte tratuan hasi nintzenetik. Orduan orain baino askoz lirainago zirudien. Egun, piska bat zahartu da eta gehiegi loditu. Lehengoan esan nion ia noizko moztuko zituen zangoetako bizarrak. Hori alde batetik eta gero berriz, daukan arnasatsa, hori bai gehiegi dela. Baina ohean dena ahaztu ohi da, ala ez? Lehenbizi Matilda eta gero beste hirurak hasten badira berdinean, berehalaxe hustuko naute, urtuko naiz eta ez da posible inola ere. Erraz konturatzen naiz oso xarmangarri naizela neskentzat, baina hiru eta Matilda demasa daiteke, benetan. Eta, zer egin bestela?\nHaik dira ene atzetik dabiltzenak. Honetaz garbi konturatu nintzen herenegun, Tronz andreak pakete hura bota zuenean igangailuan, nik berehala lurretik jasota atzera eman niezaion. Emakume horren begirada, ene begietan iltzatua, kilikatua, amodiozko su gartsutan ahitzen ari zen, baina nik ez nion kasu handirik egin. Begira ezazue zein arraroak diren emakumeak! Esan dizuet nola Tronz andrea nitaz zoroki zoratuta dagoen; hala eta guztiz, ene ustez, bere senarrarekin jarraitzen du arrazoi sinple bakar batengatik bakarrik, eta hauxe da, senarra utziko balu eta dena lagatuz niregana etorriko balitz, gizonak berehala bere burua hilgo luke, eta hor dago koska. Hori garbi dago, eta zurrumurru txarrak ez altxatzeagatik haren ondoan jarraitzen du soilik.\nNik beti neskatan zorte izugarria eduki dut. Oso erraztasun haundia daukat neskak guztiz maitemindurik uzteko. Hau da ene ahalmenik ederrena, nabariena. Eguneroko lana eta beste gauza guztiak ez zaizkit batere inporta, bost potro axola. Gainera zertarako lan egin, norentzat? Hemendik ere, nahi izan ezkero diru mordoa atera nezake, hontatik. Ez dakit zenbat diru edukiko duen hirugarren etxebizitzako andre alargunak, baina kristoren pila bai, segur. Ni ez nauzue horietakoa, baina, jarrita, diru piloa kenduko nioke aiseki. Bakarrik bizi den alarguntsa, ez daki zertan denbora eman, zer egin, nora jo, niri botatzen dizkidan begiradetan antzematen zaio gehiegi aspertzen dela, zeredozer nahi duela eta gainera oso pozik hartuko lukeela. Beno ba, guzti hori niri eskatzen dit, niri bai, niri.\nBeno, egia esatekotan, ez dit oraindik ezertxo ere eskatu, inoiz ez dugulako hitz egin elkarrekin, baina begietan nabari zaio nitaz txoraturik dabilela eta nik esandako guztia egingo lukeela bertan. Segur naiz bai, hortaz. Orain ni bakarrik nago haren bizitzan, bere pentsamenduan, neu naiz bere bizitzaren jabe, horregatik gehiago ez dabil orain dela gutxirarte zuen zakurrarekin. Maitale bat hartu, bestea utzi, gauza guzti horik oso delikatuak izan ohi dira, horregatik ez dit kasurik egin, behar den herabetasunez, gaur goizean ezkaratzean topo egin dugunean.\nEmakumeak, arraroak bai, benetan, eta beren nahikeriak bai garestiak! Matilda honek batere dirurik gabe utziko ote agudo! Elkarrekin egoten garen bakoitzean gero eta diru gehiago eskatzen dit. Eta aspertzen ari naiz. Astero duro pilo hori ematea larregi iruditzen zait; gainera, bera ere ez al da ohean nahiko olgatzen?\nBa al dago nesken gauzak ulertzen dituenik? Ezetz uste dut, eta nik inork baino gutxiago oraindik. Lehengoan bai, barreka eskaileratan hirugarrengo ihaus horrekin eta gaur berriz, ezer ez, ezta kasorik ere. Noski, tipo batekin musukatzen zebilenez gogotik ilunbean, bada, ezta agurtu ere. Oso haserratu naiz. Emakume zerri hauek nazkatzen naute.\nLekuz, etxez aldatu naiz. Bai, etxebizitzako alokairua aski garesti baitzen. Honela, orain ez dut Matildaz maiz pentsatzen. Ez dut esango etxe polita denik, edo merkea, baina bart bai neskato ederra ikusi nuela aldameneko bizitzan. Bere leihoan eta nere gelakoa pare parean daude. Ordutan egoten naiz leihotik begira. Oso gaztea da, ilehoria, guztiz xarmanta benetan eta zelako ditiak!, ikaragarriak, sinestezinak. Berehala sinistuko didazue esaten badizuet gorputz izugarria duela, itzela. Bihar bertan jakin behar dut nola deritzon, zeren uste baitut bera eta ahizpa gazteagoa nitaz maitemindurik daudela honezkero.\n"Begira jauna, Herri hau eraikitzen ari diren horietako bat nauzu. Aberria egiten ari garenetako bat. Gizon sinplea, ni bezalako hainbat baitago, ez diot bizitzari askorik eskatzen, baina denon artean ari gara Herria jasotzen, bai, ni ene ofizinako lan apalaz ere bai, burokraziak badu bere garrantzia gaurko munduan nahiz eta askok ez pentsa berdintsu, goizetan altxa eta bulegora, bazkaldu gero, arratsetan buelta berriro ofizinara, lanera, paper pilo bat zai, eta txosten, eta dokumentu, bai jauna, hala eraikitzen da Herri bat, pixkana pixkana denon artean. Lehendakaria niregana etorriko balitz eta ia "hiritar eredu" naizen ala ez galdetuko balit, baietz erantzungo nioke dudarik gabe, pozez puzturik. Zeren beharrezko baikaituzue. Txikitatik hasi nintzen gogor lanean, ikasketak utzita, soldaduzka ere bete nuen zintzo, bulegoan sartu nintzen orduko andregaia bilatu eta ezkondu nintzen berehalaxe (eta orain ohar bat, jauna, zergatik zuek, kazetariek ez duzue "ezkondu" hitz itsusi hori aldatzen? Denok dakigu ezkontzean baietza eman behar dugula eta ez ezetza, orduan, zergatik hitz hau ez-kondu, zergatik ez duzue aldatzen eta hemendik aurrera ez-kondu esan beharrean, bai-kondu esaten? Zuen esku uzten dut ideia hau). Ezkondu nintzen baina ez dut damurik horregatikan, zeren hiru semealaba baitauzkat eta laster laugarrena datorkigu. Betor Jainkoren nahia bada. Herria sendo eta jendatsu behar dugu. Partaide naiz Herri honen haunditzean ere lanaz, eta politikoei uzten diet berea egiten, ni baino askozaz trebeagoak direnez, haiek badakite nahiko hortaz nik hautatu bainituen botoen bitartez. Argi, ur eta alderdi politikoaren kuotak ordaintzen ditut legeak eskatzen duen moduan hilabetero. Manifestapenetara joan behar baldin bada ba, joaten naiz zintzo baitaere. Etxebizitzaren epeak pagatzen ditut eta duela gutxi bukatu nuen telebistaren ordaintza. Lasaitasuna behar dut, eta pakea, pakean bizitzeko aukera, istilurik gabe, semeek buka dezaten karrera.\nNik ez dut esaten nire bizimodua ederra denik eta hau posible den mundurik hoberena dena. Bakarrik, nahiko dela egiten dudanaz eta ongi dagoela; gauzak aurrera eramteko ni bezalako jendea behar dudzuela, gauzak ondo egin eta lana gogotik, horixe bakarrik. Ez nuke galerazi nahi...".\nGutun hau dendariaren senarrak idatzi duela uste dut, ene emazteak erostera joaten den dendakoak. Atzo, biagoa egin ondoren egunkariaren idazlaritzara nindoala, aurpegia freskatzen ari nintzela karta zati hau aurkitu nuen xaboi pastila biltzen zuen paperean. Orriaren haseran ipintzen zuena egia bada, idazleak ene egunkariko "Irakurleen gutunak" sekziora bidaltzea pentsatzen omen zuen, nik beharra egiten dudan egunkari berberera. Kasualitatearen sinesgaitza! Ni bainaiz periodiko horretan kirol sekzioko arduradun.\nGaur goizean idazlaritzan "Gertaerak" eta "Herriko oharrak" sekzioetaz arduratzen den kideari galdetu diot badaezpada ia ezer bazekien karta horretaz, eta ezetz erantzun dit. Baina paperontzia miatzean, hantxe kausitu dut gutun galdua, ia guztiz apurtuta. Berriro joan naiz harengana eta orduan baietz esan dit, berak botatako karta berbera izan zitekeela, eta inolako kezkarik gabe gainera, eta mesedez pakean uzteko, pake pittin bat behar zuela lanerako, ezin duela denborarik galdu txorakeritan eta.


Zaid Aidek eta Oihana Kortazarrek irabazi dute IV. Flysch Trail – Zumaia Flysch Trail\nZaid Aidek eta Oihana Kortazarrek irabazi dute IV. Flysch Trail\n2012-07-22\tBy\tzumaiaflyshtrail\nSaid Aidek (Andaluziako selekzioa) eta Oihana Kortazarrek irabazi dute 2012ko Flysch Trail mendi lasterketa, 2012ko Espainiako Kopako azken aurreko proba puntuagarria. Kortazarrek lasterketa bikaina egin du, eta iaz Ana Condek ezarritako marka ia bost minutuan ondu du: 2:40:56 da marka berria –500 euroko gainsaria eskuratu du–. Condek gogo handia zuen gaur Kortazar estu hartzeko, baina lasterketa hasi eta ia berehala erretiratu egin da, belauneko minez. Gizonezkoen lasterketan, Said Aidek erakutsi du proba azkarretan ederki moldatzen dela.\nIslamak agindutako baraualdian (ramadam-a) egokitu zaio Said Aidi (Andaluziako selekzioa) gaurko lasterketa. “Goizeko bost eta erdietan jaiki naiz. Ahalik eta ur gehien eta frutak jan ditut, gero, egun osoan debekaturik baitugu. Lasterketa osoa ezer edan edo jan gabe egin dut, baina irabazteko gai izan naiz”. Korrikalari txikia eta arina da Aid. Aldapa luzetan baino askoz hobeto moldatzen da aldapa motzetan. “Ibilbidea oso egokia da nire ezaugarrientzat. Aldapa asko eta gogorrak daude, baina motzak dira. Oso lasterketa azkarra da eta hustuta iristen zara helmugara”.\nLasterketari irteera eman zaionetik buruan kokatu da Aid. Mendatarainoko bidea El Hajib Bouali (Aragoiko selekzioa) eta Pedro Jose Hernandezekin egin du, baina handik aurrera erritmoa bizitu eta bakarrik jo du aurrera. Aldeari eusteko gai izan da, eta Beheko plazako helmugan 27 segundoko aldea atera dio bigarren sailkatu den Dani Tristanyri, eta 1:05 Toni Roldani (Balear Irletako selekzioa). Aiden denbora: 2:19:06.\nOihana Kortazar eta Ana Conderen arteko lehia estua espero zen aurten emakumezkoen lasterketan. Oihanak 2009ko estreinako lasterketa irabazi zuen, eta azken biak Ana Condek. Baina lehiarik ez da izan, Ana Condek lasterketa bertan behera utzi behar izan baitu, belauneko minez. Gasteiztarra lur jota zegoen, Zumaian saio ona egiteko gogo handia baitzuen.\nConde jokoz kanpo, Kortazarrek lasaiago egin ahal izan du lasterketa. Baina ez du, inolaz ere, erritmoa jaitsi. “Azken aldian ezin izan dut asko korritu, orkatileko bihurdura bat ondo sendatu ezinik ibili naiz, eta horrek azkenean mesede egin dit, indarrez eta gogotsu iritsi naizelako probara. Condek lasterketa utzi duela jakin arren, saio ona egiteko gogoa neukan eta oso gustura egin dut korrika”. Hain gustura, probako marka ere ia bost minutuan ondu duela. Eva María Moreda (Balear Irletako selekzioa) bigarren sailkatuari sei minututik gorako aldea atera dio, eta Vanessa Bataller (Aragoiko selekzioa) hirugarrenari 13 minutukoa.\nSub23 mailan, Oscar Arroyo izan da irabazlea; juniorren artean, Ander Etxabe.\nIban Iriondo eta Leire Atxutegi zumaiar onenak\nZumaiarren artean, Iban Iriondo izan da gizonezkorik azkarrena. Txirrindulari ohiarentzat debuta izan da mendiko probetan, eta denbora bikaina egin du: 2:45:16. Sailkapen orokorrean 51. izan da. Emakumeen artean, Leire Atxutegi izan da azkarrena, sailkapen nagusiko seigarrena (3:02:10).\nArtxiboa Hautatu hilabetea 2021(e)ko iraila 2021(e)ko uztaila 2020(e)ko apirila 2020(e)ko martxoa 2020(e)ko otsaila 2019(e)ko uztaila 2019(e)ko ekaina 2019(e)ko maiatza 2019(e)ko apirila 2019(e)ko martxoa 2019(e)ko otsaila 2019(e)ko urtarrila 2018(e)ko azaroa 2018(e)ko urria 2018(e)ko iraila 2018(e)ko uztaila 2018(e)ko ekaina 2018(e)ko maiatza 2018(e)ko apirila 2018(e)ko martxoa 2017(e)ko ekaina 2017(e)ko maiatza 2017(e)ko apirila 2017(e)ko urtarrila 2016(e)ko urria 2016(e)ko uztaila 2016(e)ko ekaina 2016(e)ko maiatza 2016(e)ko apirila 2016(e)ko martxoa 2015(e)ko uztaila 2015(e)ko ekaina 2015(e)ko maiatza 2015(e)ko urtarrila 2014(e)ko uztaila 2014(e)ko maiatza 2014(e)ko apirila 2014(e)ko martxoa 2013(e)ko uztaila 2013(e)ko maiatza 2012(e)ko uztaila 2012(e)ko maiatza 2012(e)ko apirila 2011(e)ko uztaila 2011(e)ko ekaina 2011(e)ko apirila 2010(e)ko uztaila 2010(e)ko ekaina 2010(e)ko maiatza 2009(e)ko uztaila 2009(e)ko ekaina 2009(e)ko maiatza 2009(e)ko martxoa\nAmaia Aranzabal eta Josu Bereziartua omenduko dituzte Zumaia Flysch Trail lasterketaren baitan 2021-09-13\nIngurumenaren eta zaborraren inguruko hitzaldiak, prest 2021-09-03\nZumaian ezagutuko ditugu WMRA mendi lasterketen Munduko Koparen irabazleak 2021-09-01\nEmakumeei bideratutako entrenamendu saioak, prest 2021-07-22\n8 entrenamendua, ezaugarriak eta jaisteko esteka 2021-07-21


Web orrian sartzeak, marka, izen komertzialengan edota zeinu bereizgarriengan eskubiderik duzunik ez du esan nahi, hau da, datu horiek Grúas y Transportes Ibarrondo, S.A. - renak edo hirugarrengoen jabetzakoak direla baizik. Halaber, web guneko edukiengan inolako momentutan ez duzu ustiapen eskubiderik edukiko, hauen jabetza intelektuala gure enpresarena edo hirugarrengo batzuena izango baita.\nZure pribazitateak zuretzat zenbateko balioa duen, Grúas y Transportes Ibarrondo, S.A. -n jakinaren gainean gaude. Zurekin harremanetan jartzeko, zerbitzuak edo produktuak, edo eskatutako informazioa bidaltzeko datu pertsonalen bat eskatzen dizugu, zure izena edo zure e-mail-a adibidez. Kasu horretan eta zuk bidali baino lehen, datuak gordeko ditugula eta zertarako erabiliko ditugun jakinaraziko dizugu.


EUSKO DIASPORA PROIEKTUA | EUSKO DIASPORA\nEusko diaspora proiektua 2013ko abenduan sortu zen Eusko Ikaskuntzan eta Eusko Ikaskuntza Iparralderen ardurapean da. Helburua, euskaldunen, euskaldunen lagunen eta erakundeen arteko lotura iraunkorrak bermatzea da, eta kooperazioa eta komunikazioaren bidez komunitate hori hedatu nahi dugu mundu osoan zehar. Eusko Diasporak harreman eta zubi berriak sortu eta bultzatu nahi ditu Euskal Komunitate Global osoan. Horretarako publiko ezberdineri zuzendua da hala nola enpresei, unibertsitateei, erakunde kulturalei etabar. Eusko Diaspora plataformak talde lana eta informazio trukaketak ahalbitdetzen ditu harreman berriak sortuz eta garatuz.\nErran dezakegu Eusko diaspora proiektua sorkuntza, topaketa eta trukaketa ahalbidetzen dituen plataforma dela.\nEhungarren urtemuga datorren urtean ospatuko duen elkartea da Eusko Ikaskuntza. Bere egoitza Donostian da. Gaurregun 2200 kide biltzen ditu Euskal herri osoan eta 8. Probintzian ( Euskal diasporan). Egunerokotasunean, Eusko Ikaskuntzak lan egiten du pertsonak, erakundeak, enpresak eta egiturak parte hartaraztera, ikerlariak eta unibertsitariekin batera, euskal eremuaz eta euskal gizartearen geroaz oinarria hartuz.\nEUSKO IKASKUNTZA | WEBGUNEA\nEusko Ikaskuntza Iparralde, Hegoaldeko erakundearen Iparraldeko ahizpa gaztea dela erran dezakegu. 1901eko legediaren peko elkarte bat da eta 2018ean 25 urte ospatuko ditu.\nEusko Ikaskuntzak betidanik kondutan hartu du “8.probintzia”, hots Euskal Diaspora eta atzerrian bizi diren euskaldun guztiak kondutan hartzen ditu diren harremanak sustatuz eta sakonduz.\nEmilio Lopez Adan pentsalari iraultzaileaz eginiko liburuaz arituko da Pako Sudupe Elortza uztailaren 11an Baionako Eusko Ikaskuntzako aretoan. Udako Euskal Unibertsitateko udako ikastaldien harira Akademiatik Tartarikaren baitan, Eusko Ikaskuntzak eta


Delituak geratzeko (aurten 51 gutxienez) Udalak Fiskaltzara jo du - Mondraberri\n''Bere esku dauden neurri guztiak har ditzan''\nDelituak geratzeko (aurten 51 gutxienez) Udalak Fiskaltzara jo du\nArrasateko delitu ia guztiak "16 pertsonako talde batek egin ditu". Taldekide batek 42 inputazio ditu. Delituen aurka "Udaltzaingoa eta Ertzaintza jo eta ke dabiltza", baina euren lana "epaileek komunetik botatzen dute", taldekideak "behin eta berriz aske utziz".\nTestua eta argazkia: Gontzal Landa Herbias/ 2019ko maiatzak 8, asteazkena\nUdalak gaur goizean prentsaurrekoa egin du, delikuntziaren aurrean egiten dabilen lana azaltzeko.\n"Sekulako kezka daukagu - adierazi du alkateak - eta badakigu nor diren lapurretak, labanekin erasoak,... egiten dituztenak".\nPertsona hauteko batzuk "Kontzeziñoko mehatxuaren egileak dira, liskar gogorretan ibiltzen dira, lapurretak egiten dituzte,...".\nDelikuentzia geratzeko asmoz, Arrasateko Udalak eskaera bidali zion astelehenean Gipuzkoako Fiskaltzari, "ahal dituen legezko neurri guztiak har ditzan". Informe honek erakusten ditu azken urteetako Ertzaintzaren eta Udaltzaingoaren txostenak.\nIzan ere, lapurretek, erasoek, mehatxuek,... "Arrasaten sekulako inpotentzia sentsazioa eragin dute".\nHelburu berberarekin, Udalak Eusko Jaurlaritzako Segurtasun Sailari 3 gutun bidali izan dizkio azken urteetan. Alkateak gehitu duenez "nik batzuetan Estefania Beltran de Heredia kontseilariarekin telefonoz hitz egin dute".\nAlkateak eta Udaltzaingoko arduradunek azaldu dute delikuentziaren gorakadaren "arazoa ez dela berria, talde horrek 3 urte daramatza".\nArazoa konpontzeko asmoz, alkateak epaitegietara ere jo izan du: "Epaileei hitzordua eskatu diegu, baina ez digute hitzordurik eman, euren independentzia argudiatuta".\nUdalak jakinarazi du delitugileen "taldean 16 pertsona direla, horietatik 9k atzerriko nazionalitatea daukate eta beste 7ek bertakoa". Era berean, Udalak jakinarazi du taldekideek:\n16 eta 31 urte artean dituztela\nEspainiar eta atzerritar nazionalitateak dituztela\nInputazio gehien dituena 42 inputazio dituela, eta gutxienak 2\nErdialdean nahiz auzoetan bizi direla\nTalde honetako "jefeek 26 eta 31 urte artean dituzte, eta horietako bat honezkero kartzelan egon da. Taldekideak kalean ibiltzen dira, 'jende normala' da, poteoan ibiltzen dira, Arrasate Opinan parte hartzen dute,...".\nLapurretak egin baino lehen "taldekideek motozikletak erabiltzen dituzte, lapurtuko dituzten lokalak aurrez aztertzen dituzte, taldekideen artean komunikatzen dira,...".\nAzken 6 urteetan Udaltzaingoak eta Ertzaintzak Arrasaten 189 aktuazio egin dituzte, eta horietako gehienak talde honi dagozkio. Delikuntziak gora egin du:\n2014an 16 polizia-aktuazio egin ziren\n2019an 51 orain arte\nAurreko asteburuan adibidez Udaltzaingoa, goizaldeko 5:00 aldera,"talde honetako 3 kide gerarazi zituen eta labana bat eta droga atzeman zizkien. Udaltzaingoa eta Ertzaintza jo eta su dabiltza lanean talde honen aurka".\nHala ere, lan hori guztiori epaitegira iristean, "lan hori epaileek komunetik behera botatzen dute, taldekideak aske utziz". "Azaldu digutenez, pertsona batek hiruzpalau urte eman ditzake lapurtzen espetxeratu izan baino lehen". Era berean, "bi urte baino gehiagoko kartzela zigorra eskatzen ez bada, ziurra da espetxeratuko ez dutela".\nHorren aurrean, Udalak Gipuzkoako Fiskaltzari eskaera bat bidali dio "ahal dituen legezko neurri guztiak har ditzan".\nTalde honetan "droga mugitzen da, eta bi taldekidek heroina kontsumitzen dutelakoan gaude. Lapurretak egiten dituzte droga kontsumitzeko eta baita bizirauteko, jateko ere, kasu batzuetan behintzat".\nMaria Ubarretxena alkateak prentsaurrekoan irakurri ditu Fiskaltzari bidalitako gutunaren hainbat pasarte. Bertan azaltzen duenez arrasatearrentzat "arazo nagusiena lapurretak, labana bidezko istiluak,... da".\nGainera, delitugileek "identifikatuta dauden arren, aske jarraitzen dute, herritarren artean alarma soziala eraginez, eta taldekideen artean inpunitatea eraginez".\nBien bitartean "Udaltzaingoa eta Ertzaintza elkarrekin dabiltza lanean jo eta ke". Udalak Fiskaltzari eskatzen dizkio "bilera egitea eta inpunitatearekin amaitu dezala".\nUdalarentzat konponbideak izan daitezke "kartzelaratzea, desintoxikazio zentro batean sartzea edo terapia egin dezatela. Baina kalean aske ibiltzea ez da soluzioa".\nAlkatetzak "Udaleko Gizarte Zerbitzuekin gaia aztertu du, eta Udal hau prest dago taldekideek terapia hartzea Donostian, eta horretarako arduradun bat jartzea, joan-etorriak elkarrekin egiteko".\nUdalak adierazi du "labana bidezko mehatxuak mundu honetan dabiltzanen artekoak direla, ez dituzte mehatxatzen kaletik normaltasunez doazen oinezkoak. Baina ez dakigu etorkizunean zer gerta litekeen".\nUdalari galdetu diogu ea beste udalen batek Fiskaltzari halako eskaerarik egin dion: "Orain direla urte batzuk Zumarragan pertsona bat arazoak sortzen zebilen, Zumarragako Udalak Fiskaltzari eskaera egin zion, eta konponbide bat eman zitzaion".\nLapurrak eta erasotzaileak 'in fraganti' harrapatzeko "herritarren kolaborazioa oso garrantzitsua da. Noski, abisua telefonoz ematen duen herritarraren anonimotasuna gordetzen da".\nBeraz, delituak gerarazteko asmoz, zerbait susmagarria entzuten edo ikusten baduzu deitu 112 telefono zenbakira berehala.


“BERTOKOA JAN, MUNDUA BURUAN”: Gazteen artean kontsumo arduratsua sustatu nahi duen EAThink proiektuaren erakusketa ikusgai Donostiako Kutxa Ekogunean – EAThink\n“BERTOKOA JAN, MUNDUA BURUAN”: Gazteen artean kontsumo arduratsua sustatu nahi duen EAThink proiektuaren erakusketa ikusgai Donostiako Kutxa Ekogunean\neuskalfondoa.org euskalfondoa.org 20 20UTC abril 20UTC 2016 27 27UTC abril 27UTC 2016 Spain Blog Sin comentarios\nAbian da “BERTOKOA JAN, MUNDUA BURUAN” lelopean antolatutako EAThink2015 proiektuaren erakusketa Donostiako Kutxa Ekogunean. Erakusketa hau 2015ean Milaneko Expoan erakusgai izan zen FCE (Food Cloud Exhibition) erakusketaren euskal erreplika da.\nModu interaktiboan egituratu den erakusketa honek gazteen artean elikadurari loturiko kontsumo arduratsua sustatzea du helburu, horretarako gure elikadura ereduari loturiko hainbat kontzeptu landuz.\nIzan ere, erakusketa soil bat baino, jolas kolaboratibo bat dela esan daiteke. Bertan, gazteak taldeka jarrita, pista ezberdinak jasoko dituzte: batzuk irakurtzekoak, besteak ukitzekoak, usaintzekoak, ikustekoak… eta haiek erabiliz hainbat kontzeptu landu eta asmatu beharko dituzte. Dena den, sari nagusia lortzeko talde guztien lana beharrezkoa izango da, kontzeptu guztiak batzen dituen “hitz gakoa” azaleratzeko.\nEkimen hau Kutxa Ekoguneak ikastetxe zein talde antolatuei eskaintzen dizkien tailerren baitara gehitu da, asteburuetan ere ikusgai egonik Haur Parkearen eskaintzarekin bat. Bisitatu ahal izateko, erreserbak@ekogunea.eus helbidera emaila bidali daiteke.\nErakusketa bisitatzeaz gain, “EUSKAL HERRIA ETA ELIKADURA JASANGARRIA” argazki lehiaketaren irabazleak ikusteko aukera izango da EAThink-eko app hezitzaileekin jolasteko aukera (“EAThink Game Euskaraz” eta “Lurren Pastela”), elikagaiek gure mahairaino egiten duten bidea gazteekin hausnartzeko baliabide biak.\nAnimatu eta gozatu EAThink esprientziaz!!!\n← È un paradiso per tutti?


Saint-Caprais-de-Blaye - Wikipedia, entziklopedia askea.\nPhilippe PLISSON (2014-2020)\n45° 17′ 08″ N, 0° 33′ 46″ W / 45.285555555556°N,0.56277777777778°W / 45.285555555556; -0.56277777777778Koordenatuak: 45° 17′ 08″ N, 0° 33′ 46″ W / 45.285555555556°N,0.56277777777778°W / 45.285555555556; -0.56277777777778\nBoisredon, Marcillac, Saint-Aubin-de-Blaye, Saint-Ciers-sur-Gironde eta Saint-Palais\nSaint-Caprais-de-Blaye (frantsesez eta ofizialki: Saint-Caprais-de-Blaye) Okzitaniako udalerri bat da. Administratiboki Frantziako Gironda departamenduan dago, Akitania Berria eskualdean. 2013an 510 biztanle zituen.\n2007an Saint-Caprais-de-Blaye udalerrian erroldatutako biztanleak 510 ziren. Familiak 208 ziren, horien artean 48 pertsona bakarrekoak ziren (28 bakarrik bizi ziren gizonak eta 20 bakarrik bizi ziren emakumeak), 80 seme-alabarik gabeko familiak ziren, 56 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 236 etxebizitza zeuden, 208 familiaren etxebizitza nagusia ziren, 9 bigarren erresidentzia ziren eta 19 hutsik zeuden. 227 etxeak ziren eta 6 apartamentuak ziren. 208 etxebizitza nagusietatik 137 bere jabearen bizilekua ziren, 63 alokairuan okupaturik zeuden eta 8 doan lagata zeuden; 8 etxek bi gela zituzten, 35 etxek hiru zituzten, 64 etxek lau zituzten eta 101 etxek bost zituzten. 182 etxek euren parking plaza propioa zuten azpian. 106 etxetan ibilgailu bat zegoen eta 89 etxetan bat baino gehiago zituzten.\nSaint-Caprais-de-Blaye udalerriko biztanleria-piramidea 2009an .\n2007an lan egiteko adina zuten pertsonak 318 ziren, horien artean 226 aktiboak ziren eta 92 inaktiboak ziren. 226 pertsona aktiboetatik 201 lanean zeuden (112 gizon eta 89 emakume) eta 25 langabezian zeuden (6 gizon eta 19 emakume). 92 pertsona inaktiboetatik 28 erretiraturik zeuden, 20 ikasten zeuden eta 44 "bestelako inaktibo" gisa sailkaturik zeuden.\n2009an Saint-Caprais-de-Blaye udalerrian 215 unitate fiskal zeuden, 507,5 pertsonek osaturik. Pertsona bakoitzeko diru-sarrera fiskalaren mediana urteko 16.580 euro zen.\n2007an zeuden 10 komertzioetatik, 1 erauzte enpresa zen, 5 eraikuntza enpresak ziren, 2 ibilgailuen saltze eta konpontze enpresak ziren eta 2 ostalaritza eta jatetxe enpresak ziren.\n2000. urtean Saint-Caprais-de-Blaye udalerrian 13 nekazaritza-ustiategi zeuden, 240 hektarea erabiltzen.\nSaint-Aubin-de-Blaye (1,7 km)\nMarcillac (3,5 km)\nBoisredon (3,7 km)\nSaint-Palais (3,8 km)\nSaint-Ciers-sur-Gironde (3,9 km)\nPleine-Selve (4,8 km)\nBNF: 15256429h (data)\nOrriaren azken aldaketa: 4 abendua 2019, 09:49.


leinu - Elhuyar dictionaries\nhamabi leinu ziren, Jakoben hamabi semeen ondokoak: eran doce linajes, descendientes de los doce hijos de Jacob\nleinu *Examples are automatically obtained from dabilena\n...leinu\taztarnak ere aurkitu izan dira bertan. Zeltiar leinuek asentamendu bat eraiki zuten bertan eta feniziarrekin...\n...(VIII mendean) dagoeneko aipatzen da. Oda leinuaren babesa izan zuen eta ondoren Tokugawa shogunerriarena...\nPatuxet leinua Patuxet leinua Wampanoag leinu konfederazioaren parte zen Amerindio leinu bat izan...\n...tsi eta erresuma beregaina bilakatu zen. Vasa leinuaren garai oparoa hasi zen . Vasa leinuak...\nFamilia, leinu , etxe edo orubearen loria, ospea eta...\n...edaineko hamabosgarren eta azken erregea, Isildurren leinutik . Bere izena sindarinezkoa da, eta "azken erregea" bezala it...\n...Aitaren politika zabalkorra Frantzian lagatzeak Evreux leinua euskaldundu zuen. 1404ko Parisko Ituna Karlos ...\n...ikusi da XIX. mendearen hasieran bizi ziren leinuen % 70 baino gehiago suntsitu direla. ...\n...kide basaltzat hartzen da, gaur egun daude leinu eta azpileinuetan banatu aurretik. Bestetik "Ouranopithecus"en...\n...z zekiten Numenorreko erregeen dinastiako eta Elendilen leinuko batek erabil zitzakeenik, bere esku eta ...


Gora Franco • ZUZEU\nGora Franco –\nLea Artibaiko Hitzan, uda hasieran, Alex Zubiak botatako garrasia.\nEz nator zuen oporrak izorratzeko asmoarekin, inolaz ere. Nahiko mereziduak izaten dira oporrak horrelako zerbaitekin izorratzeko. Baina oporraldia hausnarketarako gunea ere izan daiteke, askok urte osoan ez dute-eta denborarik lasaitasunez pentsatzen aritzeko.\nDuela aste gutxi txosten bat aurkeztu zen jendeaurrean, Saliendo del olvido, eta gainbegirada bat bota eta gero, “y entrando en la amnesia” gehituko nioke.\nTxosten honek 1960 eta 1978 urteen artean Euskal Autonomi Erkidegoan gertatutako polizia indarkeriaren ondorioz kaltetutakoen azterketa jasotzen du. Ondorengo kaltetu motak hartzen ditu kontuan: polizi indarren eraginez hildakoak, zauritutakoak, tratu txarrak eta torturak jasan zituztenak, pilotazko pilotakadak edota ke poteak zauritutakoak…\nHamazortzi urteko tartea, horietariko gehinetan Franco eta bere diktadura bizi-bizirik zeudela. Azken hiru urteak Franco hilda zegoela eta bere diktadura… Ze diktadura?\nHamazortzi urteko epe batean, gehiena diktaduran zehar, eta Eusko Jaurlaritzaren aginduz egindako txosten horrek 187 kaltetu besterik ez ditu zenbatzen. Matematika arin batera joz, urtean 10,38 hilero 0,86 pertsona kaltetuta. Eta hori diktadura bat da? Mesedez, hori munduko demokraziarik puroenean, hau da, Estatu Batuetan, ia egunero telebistan ikusten genuena baino gutxiago da, polizia bat arma eskuetan eta besoak altxatuta dagoen pertsona bati tiro eginez. Demokrazia batean!\nPozik geratuko ziren txosten egileak, eta pozik agertzen zen lehendakaria telebistan txostena hartzerakoan ere. Tira, gure memoria berreskuratzen ari ei dira.\n187 kaltetu 18 urteetan. Ez naiz aditua, ez lizentziatua, ez doktorea, ez dut sekulako soldatarik txosten mardulak egiteko… Baina apostu egingo nuke Hidalgo kapitaina zenak eta bere gizonek (barkatu feministek, baina garai hartan oraindik hemendik ez zegoen emakume torturatzaile askorik) farrez lehertzen daudela.\nPako Etxebarria forentsearen txostenak ordea, 1960-2013 urteen tartean 4.000 torturatu baino gehiago zenbatzen ditu. Eta ez daude denak. Ez nago ni, ez zaude zu…\nEz dakit, baina gauzak horrela ikusita, benetan, agian, 1975 urtea baino arinagoko demokrazian hobeto bizi ginen?\ndiktadura, Franco, indarkeria poliziala, polizia\n2 pentsamendu “Gora Franco”-ri buruz\nIpuru 2017-08-28 22:33\nArrazoia duzu. Ez nago ni.\nIrizar 2017-08-29 23:57\nTratu txarren artean gradu mordo bat badago, bai ziegan, kalean, kontroletan, zenbat jipoiturik. Biktimak normalean ahazteko joera daukate, gogora eramatea mina egiten zaielako ta nik uste dut hamarmilaka direla.


Efemeridea. Pablo Pedro de Astarloa, hizkuntzalaria, Durangon jaio zen 1752ko ekainaren 29an - Euskonews\nGasteizen eta Oñatin egin zituen apaiz ikasketak eta ospe handia irabazi zuen Durangaldean, euskaraz emandako sermoiak zirela eta. 1800 urtean, Humboldt filologo alemanak euskal gaietan laguntzaile izateko aukeratu zuen. 1803an “Apología de la Lengua Bascongada o ensayo crítico filosófico de su perfección y antigüedad sobre todas las que se conocen” izeneko obra argitaratu zuen, Larramediren ondorengo lehen apologia lana, euskara gizadiaren lehen hizkuntzatzat hartuz. Obra ugari idatzi zituen Astarloak baina bakarra argitaratu zen ondoko urteetan “Discursos filosóficos sobre la lengua bascongada”, 1883an. Gure egunetara iritsi ez den Gramatika baten egilea, Astarloak modu arrazional eta erraz batez argitu zuen euskal aditzaren nondik norakoa, Humboldten esanetan. Oinarririk gabeko etimologismoak harrapatuta ordea, euskeraren nagusitasuna bide horretatik frogatu nahi izan zuen; horretan, eragin handia izan zuen Azkue eta Arana Goirirengan. Madrilen zendu zen 1806ko ekainaren 2an.